ΚΑΝΟΝΙΣΜΌΣ (ΕΕ) αριθ. 812/2010 ΤΗΣ ΕΠΙΤΡΟΠΉΣ της 15ης Σεπτεμβρίου 2010 περί επιβολής προσωρινού δασμού αντιντάμπινγκ στις εισαγωγές ορισμένων προϊόντων συνεχούς νήματος από γυάλινες ίνες καταγωγής Λαϊκής Δημοκρατίας της Κίνας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 7, Κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: A. ΔΙΑΔΙΚΑΣΙΑ 1. Έναρξη (1) Στις 17 Δεκεμβρίου 2009 η Επιτροπή, με ανακοίνωσή της στην Επίσημη Εφημερίδα της Ευρωπαϊκής Ένωσης (2), ανακοίνωσε την έναρξη διαδικασίας αντιντάμπινγκ όσον αφορά τις εισαγωγές ορισμένων προϊόντων συνεχούς νήματος από γυάλινες ίνες καταγωγής Λαϊκής Δημοκρατίας της Κίνας («ΛΔΚ» ή η «οικεία χώρα»). (2) Η διαδικασία ξεκίνησε ως αποτέλεσμα καταγγελίας που υποβλήθηκε στις 3 Νοεμβρίου 2009 από την APFE - European Glass Fiber Producers Association (ένωση ευρωπαίων παραγωγών γυάλινων ινών) («ο καταγγέλλων») εξ ονόματος παραγωγών που αντιπροσωπεύουν σημαντικό ποσοστό, στην προκειμένη περίπτωση άνω του 50 %, της συνολικής παραγωγής της Ένωσης ορισμένων προϊόντων συνεχούς νήματος από γυάλινες ίνες. Η καταγγελία περιείχε αποδείξεις ντάμπινγκ του εν λόγω προϊόντος και υλικής ζημίας που προέκυψε εξαιτίας του, οι οποίες θεωρήθηκαν ικανοποιητικές για την έναρξη της διαδικασίας. 2. Μέρη που αφορά η διαδικασία (3) Η Επιτροπή ενημέρωσε επισήμως τον καταγγέλλοντα, άλλους γνωστούς παραγωγούς της Ένωσης, τους παραγωγούς-εξαγωγείς και τους εκπροσώπους της ΛΔΚ, εισαγωγείς, προμηθευτές και χρήστες που αφορά η διαδικασία, καθώς και τις σχετικές ενώσεις τους, σχετικά με την έναρξη της διαδικασίας. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη διαδικασίας. (4) Δόθηκε η δυνατότητα ακρόασης σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης. (5) Λόγω του φαινομενικά μεγάλου αριθμού παραγωγών-εξαγωγέων, εισαγωγέων και ενωσιακών παραγωγών, στην ανακοίνωση για την έναρξη προβλέφθηκε η τεχνική της δειγματοληψίας για τον καθορισμό του ντάμπινγκ και της ζημίας, σύμφωνα με το άρθρο 17 του βασικού κανονισμού. Για να μπορέσει η Επιτροπή να αποφασίσει εάν η δειγματοληψία θα ήταν απαραίτητη και, εάν ναι, να επιλέξει δείγμα, όλοι οι παραγωγοί-εξαγωγείς, οι εισαγωγείς και οι παραγωγοί της Ένωσης κλήθηκαν να αναγγελθούν στην Επιτροπή και να προσκομίσουν βασικά στοιχεία σχετικά με τις δραστηριότητές τους όσον αφορά το υπό εξέταση προϊόν κατά την περίοδο έρευνας (1η Οκτωβρίου 2008 έως 30 Σεπτεμβρίου 2009), όπως διευκρινίζεται στην ανακοίνωση έναρξης της διαδικασίας. (6) Οχτώ κινέζοι παραγωγοί-εξαγωγείς ή όμιλοι παραγωγών-εξαγωγέων και επτά παραγωγοί ή όμιλοι παραγωγών της Ένωσης παρείχαν τις πληροφορίες που τους ζητήθηκαν και συμφώνησαν να συμπεριληφθούν στο δείγμα. Ύστερα από την εξέταση των πληροφοριών που υποβλήθηκαν και δεδομένου του μεγάλου αριθμού παραγωγών-εξαγωγέων και παραγωγών της Ένωσης που εξέφρασαν την επιθυμία τους να συνεργαστούν, αποφασίστηκε ότι ήταν αναγκαία η δειγματοληψία όσον αφορά τους εν λόγω παραγωγούς (βλ. αιτιολογικές σκέψεις 12 και 13 κατωτέρω). (7) Όσον αφορά τους μη συνδεδεμένους εισαγωγείς, στη φάση δειγματοληψίας της έρευνας, μόνο τρεις εισαγωγείς παρείχαν τις πληροφορίες που τους ζητήθηκαν εντός των προθεσμιών που προσδιορίστηκαν στην ανακοίνωση για την έναρξη. Συνεπώς αποφασίστηκε να μην πραγματοποιηθεί δειγματοληψία και να αποσταλούν ερωτηματολόγια σε όλους τους εισαγωγείς που εμφανίστηκαν. (8) Για να επιτρέψει στους παραγωγούς-εξαγωγείς στη ΛΔΚ να υποβάλουν, εάν το επιθυμούσαν, αίτηση για την αναγνώριση καθεστώτος οικονομίας αγοράς («ΚΟΑ») ή για χορήγηση ατομικής μεταχείρισης («ΑΜ»), η Επιτροπή απέστειλε έντυπα αίτησης στους παραγωγούς-εξαγωγείς του δείγματος. Όλοι οι όμιλοι εταιρειών και οι εταιρείες του δείγματος ζήτησαν αναγνώριση ΚΟΑ σύμφωνα με το άρθρο 2 παράγραφος 7 του βασικού κανονισμού ή ΑΜ στην περίπτωση που από την έρευνα προκύψει ότι δεν πληρούν τις προϋποθέσεις για ΚΟΑ. (9) Η Επιτροπή γνωστοποίησε επισήμως τα αποτελέσματα των πορισμάτων ΚΟΑ στους ενδιαφερόμενους παραγωγούς-εξαγωγείς της ΛΔΚ, στις αρχές της ΛΔΚ και στον καταγγέλλοντα. Τους δόθηκε επίσης η ευκαιρία να γνωστοποιήσουν γραπτώς τις απόψεις τους και να ζητήσουν ακρόαση αν υπήρχαν συγκεκριμένοι λόγοι. (10) Η Επιτροπή έστειλε ερωτηματολόγια στους παραγωγούς-εξαγωγείς του δείγματος, στους παραγωγούς της Ένωσης του δείγματος, στους εισαγωγείς και σε όλους τους γνωστούς χρήστες και τις ενώσεις τους. Πλήρεις απαντήσεις στο ερωτηματολόγιο ελήφθησαν από τους παραγωγούς-εξαγωγείς του δείγματος στη ΛΔΚ, από όλους τους παραγωγούς της Ένωσης του δείγματος, δύο εισαγωγείς και 13 χρήστες. (11) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσωρινό προσδιορισμό της πρακτικής ντάμπινγκ, της ζημίας ή του κινδύνου πρόκλησης ζημίας που προέκυψε και του συμφέροντος της Ένωσης. Πραγματοποιήθηκαν επιτόπιοι έλεγχοι στις εγκαταστάσεις των ακόλουθων εταιρειών. (α) Παραγωγοί-εξαγωγείς στη ΛΔΚ - Chongqing Polycomp International Corporation («CPIC») - Jushi Group (Jushi Group Co., Ltd.· Jushi Group Chengdu Co., Ltd.· Jushi Group Jiujiang Co. Ltd.· Jushi P-D Interglas Co. Ltd.· China National Building Materials & Equipment Import and Export Corporation· CNBM International Corporation· Tongxiang Leishi Mineral Powder Co., Ltd.· Tongxiang Juzhen Mining Co., Ltd.· Tongxiang Jinshi Precious Metal Equipment Co., Ltd.· Zhejiang Songyang Mingshi Mining Co., Ltd. και Zhenshi Group Zhejiang Yushi Int Logistics), και - New Changhai Group (Changzhou New Changhai Fiberglass Co., Ltd. και Jiangsu Changhai Composite Materials Holding Co., Ltd.) (β) Παραγωγοί της Ένωσης - Johns Manville Slovakia, Trnava, Σλοβακία - European Owens Corning Fiberglas, Βρυξέλλες, Βέλγιο - Owens Corning France, Chambéry, Γαλλία - PPG Industries BV, Hoogezand, Κάτω Χώρες (γ) Χρήστες της Ένωσης - Sabic Europe BV, Sittard, Κάτω Χώρες και Genk, Βέλγιο - Sabic Innovative Plastics BV, Bergen op Zoom, Κάτω Χώρες (δ) Παραγωγός ανάλογης χώρας - Cam Elyaf Sanayii A.Ș, Τουρκία. 3. Δειγματοληψία (12) Από τους οχτώ κινέζους παραγωγούς-εξαγωγείς ή ομάδες παραγωγών-εξαγωγέων που αναγγέλθηκαν, σύμφωνα με το άρθρο 17 του βασικού κανονισμού, η Επιτροπή επέλεξε δείγμα με βάση το μεγαλύτερο αντιπροσωπευτικό όγκο εξαγωγών, που θα μπορούσε εύλογα να αποτελέσει αντικείμενο έρευνας εντός της διαθέσιμης προθεσμίας. Το δείγμα που επιλέχθηκε αποτελείται από τρεις ομίλους συνδεδεμένων εταιρειών, που αντιπροσωπεύουν το 70 % του όγκου εξαγωγών των συνεργαζόμενων μερών από τη ΛΔΚ στην ΕΕ. Σύμφωνα με το άρθρο 17 παράγραφος 2 του βασικού κανονισμού, ζητήθηκε η γνώμη των ενδιαφερόμενων μερών τα οποία δεν είχαν καμία αντίρρηση. (13) Όσον αφορά τους παραγωγούς της Ένωσης, επτά παραγωγοί παρείχαν τις ζητούμενες πληροφορίες και συμφώνησαν να συμπεριληφθούν στο δείγμα. Βάσει των πληροφοριών που συλλέχθηκαν από τους συνεργαζόμενους παραγωγούς της Ένωσης, η Επιτροπή επέλεξε ένα δείγμα των τριών μεγαλύτερων, από άποψη πωλήσεων και παραγωγής, (ομίλων) παραγωγών της Ένωσης, που αντιπροσωπεύουν το 64 % των πωλήσεων όλων των συνεργαζόμενων παραγωγών της Ένωσης. 4. Περίοδος έρευνας (14) Η έρευνα για διαπίστωση πρακτικής ντάμπινγκ και ζημίας κάλυψε την περίοδο από 1ης Οκτωβρίου 2008 έως 30 Σεπτεμβρίου 2009 («περίοδος έρευνας» ή «ΠΕ»). Η εξέταση των συναφών τάσεων για την εκτίμηση της ζημίας κάλυψε το διάστημα από το 2006 έως το τέλος της περιόδου έρευνας («υπό εξέταση περίοδος»). B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 1. Υπό εξέταση προϊόν (15) Το υπό εξέταση προϊόν, όπως περιγράφεται στην ανακοίνωση για την έναρξη διαδικασίας, είναι κομμένα νήματα από γυάλινες ίνες, μήκους όχι μεγαλύτερου των 50 χιλιοστών· νήματα από γυάλινες ίνες με πολλαπλές στρώσεις· φιτίλια και νήματα από γυάλινες ίνες· και πατάκια κατασκευασμένα από νήμα από γυάλινες ίνες, εκτός από τα πατάκια από υαλοβάμβακα, και τα οποία επί του παρόντος εμπίπτουν στους κωδικούς ΣΟ 7019 11 00, 7019 12 00, 7019 19 10 και ex 7019 31 00 («το υπό εξέταση προϊόν»). (16) Το υπό εξέταση προϊόν είναι η πρώτη ύλη που χρησιμοποιείται συνήθως για την ενίσχυση θερμοπλαστικών και θερμοσκληρυνόμενων ρητινών στη βιομηχανία συνθέτων. Τα σύνθετα υλικά που προκύπτουν (πλαστικά ενισχυμένα με γυάλινες ίνες) χρησιμοποιούνται σε μεγάλο αριθμό κλάδων: αυτοκινητοβιομηχανία, ηλεκτρικά/ηλεκτρονικά, πτερύγια ανεμόμυλων, οικοδόμηση/κατασκευές, δεξαμενές/σωλήνες, καταναλωτικά αγαθά, αεροδιαστημική/στρατός, κλπ. (17) Υπάρχουν τέσσερις βασικοί τύποι προϊόντων συνεχούς νήματος από γυάλινες ίνες που καλύπτονται από την παρούσα διαδικασία - ήτοι κομμένα νήματα, νήματα από γυάλινες ίνες με πολλαπλές στρώσεις, πατάκια (εκτός από τα πατάκια υαλοβάμβακα) και φιτίλια. Η έρευνα έδειξε ότι, παρά τις διαφορές στην εμφάνιση και τις ενδεχόμενες διαφορές στις τελικές εφαρμογές των διαφόρων τύπων του προϊόντος υπό εξέταση, σχεδόν όλοι οι διαφορετικοί τύποι διαθέτουν τα ίδια βασικά φυσικά, χημικά και τεχνικά χαρακτηριστικά και χρησιμοποιούνται κατά βάση για τον ίδιο σκοπό. Διαπιστώθηκε, εντούτοις, ότι τα φιτίλια δεν διαθέτουν τα ίδια βασικά χημικά, φυσικά και τεχνικά χαρακτηριστικά, δεδομένου ότι δεν είναι συνεχή νήματα από γυάλινες ίνες, αλλά ασυνεχή νήματα ακανόνιστου μήκους. Η έρευνα επίσης έδειξε ότι ορισμένοι πολύ ειδικοί τύποι νημάτων με πολλαπλές στρώσεις και ορισμένοι πολύ ειδικοί τύποι φιτιλιών που επί του παρόντος καλύπτονται από τους κωδικούς ΣΟ 7019 12 00 και 7019 19 10 αντίστοιχα, θα πρέπει να εξαιρούνται, δεδομένου ότι αυτοί οι τύποι υφίστανται ειδική επεξεργασία επικάλυψης και εμποτισμού και παρουσιάζουν απώλεια στη διαπύρωση μεγαλύτερη του 3 %, γεγονός που τους προσδίδει διαφορετικά φυσικά και χημικά χαρακτηριστικά. (18) Ορισμένοι μεταγενέστεροι χρήστες φιτιλιών ισχυρίστηκαν ότι τα φιτίλια πρέπει να αποκλειστούν εξ ολοκλήρου από το πεδίο κάλυψης του προϊόντος της διαδικασίας, δεδομένου ότι η βάση παραγωγής τους στην Ένωση είναι σχεδόν ανύπαρκτη, ενώ δεν υπάρχει δυνατότητα υποκατάστασης των φιτιλιών με τους άλλους τύπους προϊόντων. (19) Εντούτοις, η έρευνα έδειξε ότι υφίσταται δυνατότητα υποκατάστασης από πλευράς ζήτησης τουλάχιστον προς μια κατεύθυνση (ήτοι το φιτίλι μπορεί να χρησιμοποιηθεί σε ορισμένες εφαρμογές αντί για άλλους τύπους, ακόμα και αν -δεδομένης της σχετικά υψηλότερης τιμής των φιτιλιών- η υποκατάσταση δεν θα ήταν οικονομικά βιώσιμη επιλογή) και ότι η περιορισμένη βάση παραγωγής ενός τύπου προϊόντος δεν μπορεί να αποτελέσει αφ’ εαυτής αιτία αποκλεισμού του εν λόγω τύπου από το πεδίο κάλυψης του προϊόντος, εφόσον διαθέτει τα ίδια βασικά φυσικά, χημικά και τεχνικά χαρακτηριστικά και χρήσεις με τους άλλους τύπους. Δεδομένου ότι τα φιτίλια νήματος από γυάλινες ίνες έχουν τα ίδια βασικά χαρακτηριστικά με άλλα προϊόντα νήματος από γυάλινες ίνες και ότι είναι εναλλάξιμα ως κάποιο βαθμό, αποφασίστηκε προσωρινά ότι δεν υπήρχαν λόγοι εξαίρεσης αυτού του τύπου από τον ορισμό προϊόντος. Σημειώνεται ωστόσο ότι θα δοθεί ιδιαίτερη σημασία στην περαιτέρω αξιολόγηση του εν λόγω αιτήματος. 2. Ομοειδές προϊόν (20) Το υπό εξέταση προϊόν και τα προϊόντα συνεχούς νήματος από γυάλινες ίνες που παράγονται και πωλούνται στην εγχώρια αγορά της ΛΔΚ και στην εγχώρια αγορά της Τουρκίας, η οποία χρησίμευσε προσωρινά ως ανάλογη χώρα, καθώς και τα προϊόντα συνεχούς νήματος από γυάλινες ίνες που παράγονται και πωλούνται στην Ένωση από τον κλάδο παραγωγής της Ένωσης διαπιστώθηκε ότι έχουν κοινά τα ίδια βασικά χημικά και φυσικά χαρακτηριστικά και χρήσεις. Ως εκ τούτου, τα προϊόντα αυτά θεωρούνται προσωρινά ομοειδή προϊόντα, κατά την έννοια του άρθρου 1 παράγραφος 4 του βασικού κανονισμού. Γ. ΝΤΑΜΠΙΝΓΚ 1. Καθεστώς οικονομίας της αγοράς (ΚΟΑ) (21) Σύμφωνα με το άρθρο 2 παράγραφος 7 στοιχείο β) του βασικού κανονισμού, στις έρευνες αντιντάμπινγκ σχετικά με τις εισαγωγές καταγωγής ΛΔΚ, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου για τους παραγωγούς που διαπιστώνεται ότι πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού. (22) Εν συντομία, και για σκοπούς ευκολότερης αναφοράς και μόνον, τα εν λόγω κριτήρια παρατίθενται συνοπτικά κατωτέρω: 1. οι επιχειρηματικές αποφάσεις και το κόστος καθορίζονται σε συνάρτηση με τις συνθήκες της αγοράς και χωρίς σημαντική κρατική παρέμβαση· 2. τα λογιστικά αρχεία ελέγχονται από εξωτερικό ελεγκτή σύμφωνα με τα διεθνή λογιστικά πρότυπα και εφαρμόζονται για όλες τις περιπτώσεις· 3. δεν υπάρχουν σημαντικές στρεβλώσεις, κατάλοιπα του προηγούμενου συστήματος το οποίο δεν στηριζόταν στην οικονομία της αγοράς· 4. η ασφάλεια δικαίου και η σταθερότητα διασφαλίζονται μέσω νομοθεσίας περί πτωχεύσεως και ιδιοκτησιακού καθεστώτος· 5. οι πράξεις μετατροπής του συναλλάγματος πραγματοποιούνται σε τιμές αγοράς. (23) Στην παρούσα έρευνα, και οι τρεις παραγωγοί-εξαγωγείς ή όμιλοι του δείγματος ζήτησαν ΚΟΑ σύμφωνα με το άρθρο 2 παράγραφος 7 στοιχείο β) του βασικού κανονισμού και απάντησαν στην αίτηση για την αναγνώριση ΚΟΑ εντός των προβλεπόμενων προθεσμιών. - Chongqing Polycomp International Corporation («CPIC») - Jushi Group, και - New Changhai Group. (24) Όσον αφορά όλους τους προαναφερθέντες παραγωγούς-εξαγωγείς ή ομίλους του δείγματος, η Επιτροπή αναζήτησε όλα τα στοιχεία που έκρινε απαραίτητα και πραγματοποίησε επισκέψεις εξακρίβωσης των στοιχείων που υποβλήθηκαν στην αίτηση για ΚΟΑ καθώς και όλων των άλλων πληροφοριών που έκρινε αναγκαίες στις εγκαταστάσεις των εν λόγω εταιρειών. (25) Από την έρευνα προέκυψε ότι δύο όμιλοι παραγωγών-εξαγωγέων του δείγματος στη ΛΔΚ δεν πληρούσαν τις προϋποθέσεις των κριτηρίων του άρθρου 2 παράγραφος 7 στοιχείο γ) του βασικού κανονισμού για να τους χορηγηθεί ΚΟΑ. (26) Συγκεκριμένα, ένας παραγωγός-εξαγωγέας/όμιλος δεν μπόρεσε να αποδείξει ότι οι επιχειρηματικές του αποφάσεις ήταν επαρκώς ανεξάρτητες από κρατική παρέμβαση. Η πλειονότητα των διευθυντών του διοικητικού συμβουλίου διορίζονταν από κρατικά ελεγχόμενη εταιρεία. Συνεπώς, το κράτος μπορούσε να αποτρέψει επιτυχώς τη λήψη οποιασδήποτε απόφασης. Είναι συνεπώς προφανές ότι το κράτος διαδραματίζει σημαντικό ρόλο στη διαδικασία λήψης αποφάσεων της εταιρείας. Επιπλέον, η εταιρεία δεν μπόρεσε να αποδείξει ότι διαθέτει σειρά λογιστικών αρχείων που αποδεικνύουν ότι υπόκειται σε ανεξάρτητους ελέγχους σύμφωνα με τα διεθνή λογιστικά πρότυπα, καθώς το φορολογητέο εισόδημα της εταιρείας δεν είχε καταγραφεί σωστά στις οικονομικές καταστάσεις. (27) Ούτε και ο άλλος όμιλος παραγωγών-εξαγωγέων του δείγματος μπόρεσε να αποδείξει ότι οι επιχειρηματικές του αποφάσεις ήταν επαρκώς ανεξάρτητες από κρατική παρέμβαση. Δύο από τις εταιρείες του ομίλου είναι κρατικές επιχειρήσεις. Επίσης, το κράτος μπορεί να επεμβαίνει σημαντικά στη διαδικασία λήψης αποφάσεων ενός παραγωγού-εξαγωγέα του ομίλου λόγω του σιωπηρού δικαιώματος άσκησης βέτο του διευθυντή που εκπροσωπεί τη μητρική κρατική εταιρεία. Ο εν λόγω παραγωγός είναι ταυτόχρονα η μητρική εταιρεία και πλειοψηφικός μέτοχος δύο άλλων παραγωγών-εξαγωγέων του ομίλου και συνεπώς το κράτος μπορεί να παρεμβαίνει σημαντικά στη διαδικασία λήψης των αποφάσεών τους. Επιπλέον, τρεις παραγωγοί-εξαγωγείς του ομίλου δεν μπόρεσαν να αποδείξουν ότι πληρούν το κριτήριο 2, καθώς στην περίπτωση δύο εξ αυτών η προνομιακή φορολογική μεταχείριση δεν αναφερόταν στις οικονομικές τους καταστάσεις, ενώ στην περίπτωση του τρίτου, ο έλεγχος κατά τα φαινόμενα δεν ήταν ανεξάρτητος. Επίσης, πέντε εταιρείες του ομίλου δεν πληρούσαν το κριτήριο 3 (κυρίως εξαιτίας του ότι οι τιμές των δικαιωμάτων χρήσης γης δεν ήταν προσανατολισμένες στην οικονομία της αγοράς). (28) Ένας από τους παραγωγούς-εξαγωγείς του δείγματος, που αποτελείται από όμιλο δύο συνδεδεμένων εταιρειών, απέδειξε ότι πληρoί όλα τα κριτήρια του άρθρου 2 παράγραφος 7 στοιχείο γ) και του αναγνωρίστηκε ΚΟΑ. (29) Μετά τη γνωστοποίηση των πορισμάτων ως προς το ΚΟΑ, υποβλήθηκαν παρατηρήσεις από τον κλάδο παραγωγής της Ένωσης και από δύο ομίλους/παραγωγούς-εξαγωγείς του δείγματος, για τους οποίους προτάθηκε μη χορήγηση ΚΟΑ. Εντούτοις, καμία από τις παρατηρήσεις που υποβλήθηκαν δεν τεκμηρίωνε λόγο αλλαγής των σχετικών πορισμάτων. 2. Ατομική μεταχείριση («ΑΜ») (30) Σύμφωνα με το άρθρο 2 παράγραφος 7 στοιχείο α) του βασικού κανονισμού, επιβάλλεται ενδεχομένως δασμός σε επίπεδο χώρας για τις χώρες που υπάγονται στο εν λόγω άρθρο, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν όλα τα κριτήρια που ορίζονται στο άρθρο 9 παράγραφος 5 του βασικού κανονισμού. Εν συντομία, και για σκοπούς ευκολότερης αναφοράς και μόνον, τα εν λόγω κριτήρια παρατίθενται κατωτέρω: - σε περίπτωση εταιρειών που ελέγχονται εξ ολοκλήρου ή εν μέρει από αλλοδαπούς ή από κοινές επιχειρήσεις, οι εξαγωγείς είναι ελεύθεροι να επαναπατρίζουν κεφάλαια και κέρδη· - οι τιμές εξαγωγής και οι ποσότητες των εξαγόμενων προϊόντων, καθώς και οι όροι και προϋποθέσεις πώλησης καθορίζονται ελεύθερα· - η πλειοψηφία των μετοχών ανήκει σε ιδιώτες. Οι κρατικοί υπάλληλοι που έχουν καθήκοντα στο διοικητικό συμβούλιο ή κατέχουν βασικές διευθυντικές θέσεις πρέπει να αποτελούν μειονότητα, ή διαφορετικά πρέπει να αποδειχθεί ότι η εταιρεία είναι παρόλα αυτά επαρκώς ανεξάρτητη από κρατική παρέμβαση· - οι πράξεις μετατροπής του συναλλάγματος πραγματοποιούνται σε τιμές της αγοράς· και - η κρατική παρέμβαση δεν πρέπει να είναι τέτοια ώστε να επιτρέπει την καταστρατήγηση των μέτρων σε περίπτωση που καθορισθούν διαφορετικοί δασμολογικοί συντελεστές για τους μεμονωμένους εξαγωγείς. (31) Οι δύο προαναφερθείσες εταιρείες/όμιλοι εταιρειών του δείγματος, που δεν έλαβαν αναγνώριση ΚΟΑ ζήτησαν επίσης αναγνώριση ΑΜ στην περίπτωση που δεν θα τους χορηγούνταν ΚΟΑ. (32) Από τις διαθέσιμες πληροφορίες προέκυψε ότι καμία από τις δύο εταιρείες/ ομίλους εταιρειών δεν απέδειξε ότι πληροί όλες τις προϋποθέσεις που ορίζονται στο άρθρο 9 παράγραφος 5 του βασικού κανονισμού για τη χορήγηση ΑΜ. Συγκεκριμένα, διαπιστώθηκε ότι οι εταιρείες δεν πληρούσαν το κριτήριο που ορίζεται στο άρθρο 9 παράγραφος 5 στοιχείο γ) του βασικού κανονισμού, ότι η πλειοψηφία των μετοχών ανήκει σε ιδιώτες ή ότι είναι επαρκώς ανεξάρτητες από το κράτος, εφόσον όπως εξηγείται στις αιτιολογικές σκέψεις 26 και 27, διαπιστώθηκε ότι σε όλες τις εταιρείες το κράτος κατέχει ή ελέγχει την πλειοψηφία των μετοχών. Επιπλέον, όπως αναφέρθηκε ανωτέρω, διαπιστώθηκε ότι και οι δύο όμιλοι εταιρειών δεν μπόρεσαν να αποδείξουν ότι πληρούν το κριτήριο που ορίζεται στο άρθρο 9 παράγραφος 5 στοιχείο ε), ήτοι ότι η διαδικασία λήψης αποφάσεων είναι απαλλαγμένη από την κρατική παρέμβαση, η οποία θα επέτρεπε την καταστρατήγηση των μέτρων σε περίπτωση που καθορισθούν διαφορετικοί δασμολογικοί συντελεστές για τις εταιρείες. Συνεπώς, οι αιτήσεις τους για ΑΜ απορρίφθηκαν. (33) Επομένως, συνήχθη το συμπέρασμα ότι δεν πρέπει να χορηγηθεί ΑΜ σε κανένα από τους παραγωγούς-εξαγωγείς/τους ομίλους εταιρειών του δείγματος, στους οποίους δεν χορηγήθηκε ΚΟΑ. 3. Κανονική αξία 3.1. Προσδιορισμός της κανονικής αξίας για τον παραγωγό-εξαγωγέα/όμιλο εταιρειών στον οποίο χορηγήθηκε ΚΟΑ (34) Σύμφωνα με το άρθρο 2 παράγραφος 2 του βασικού κανονισμού, η Επιτροπή καθόρισε αρχικά για τον εν λόγω παραγωγό-εξαγωγέα κατά πόσον οι συνολικές του εγχώριες πωλήσεις προϊόντων συνεχούς νήματος από γυάλινες ίνες ήταν αντιπροσωπευτικές, δηλαδή κατά πόσον ο συνολικός όγκος αυτών των πωλήσεων αντιπροσώπευε τουλάχιστον το 5 % των συνολικών εξαγωγικών πωλήσεων του υπό εξέταση προϊόντος στην Ένωση. Από την έρευνα προέκυψε ότι οι εγχώριες πωλήσεις του ομοειδούς προϊόντος ήταν αντιπροσωπευτικές. (35) Ακολούθως, η Επιτροπή προσδιόρισε τους τύπους προϊόντων που πωλούνται εντός της χώρας από τις εταιρείες που έχουν συνολικές αντιπροσωπευτικές εγχώριες πωλήσεις, οι οποίοι ήταν πανομοιότυποι ή παρόμοιοι με τους τύπους που πωλούνται για εξαγωγή στην Ένωση. (36) Για κάθε τύπο προϊόντος που πωλείται από τον παραγωγό-εξαγωγέα στην εγχώρια αγορά του και θεωρήθηκε συγκρίσιμο με τον τύπο προϊόντων συνεχούς νήματος από γυάλινες ίνες που πωλούνται για εξαγωγή στην Ένωση, προσδιορίστηκε εάν οι εγχώριες τιμές ήταν επαρκώς αντιπροσωπευτικές για τους σκοπούς του άρθρου 2 παράγραφος 2 του βασικού κανονισμού. Οι εγχώριες πωλήσεις ενός συγκεκριμένου τύπου προϊόντος θεωρούνταν επαρκώς αντιπροσωπευτικές, όταν ο όγκος του εν λόγω τύπου προϊόντος που πωλείται στην εγχώρια αγορά σε ανεξάρτητους καταναλωτές κατά τη διάρκεια της ΠΕ αντιπροσωπεύει τουλάχιστον 5 % του συνολικού όγκου του συγκρίσιμου τύπου προϊόντος που πωλείται για εξαγωγή στην Ένωση. Από την έρευνα προέκυψε ότι υπήρχαν αντιπροσωπευτικές εγχώριες πωλήσεις για όλους τους τύπους προϊόντων, εκτός από τέσσερις. (37) Ακολούθως, η Επιτροπή εξέτασε κατά πόσον οι εγχώριες πωλήσεις κάθε τύπου προϊόντος που πωλείται στην εγχώρια αγορά σε αντιπροσωπευτικές ποσότητες μπορούσαν να θεωρηθούν ότι πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Η εξέταση έγινε προσδιορίζοντας για κάθε τύπο προϊόντος το ποσοστό των κερδοφόρων πωλήσεων σε ανεξάρτητους πελάτες στην εγχώρια αγορά κατά την περίοδο έρευνας. (38) Όταν ο όγκος των πωλήσεων ενός τύπου προϊόντος, το οποίο πωλείται σε καθαρή τιμή πώλησης ίση με ή υψηλότερη από το υπολογισθέν κόστος παραγωγής ανωτέρω, αντιπροσώπευε περισσότερο από το 80% του συνολικού όγκου πωλήσεων αυτού του τύπου, και όταν η μέση σταθμισμένη τιμή πώλησης αυτού του τύπου ήταν ίση με ή υψηλότερη από την τιμή μονάδας, τότε η κανονική αξία ανά τύπο προϊόντος καθοριζόταν ως η μέση σταθμισμένη τιμή όλων των εγχώριων τιμών πώλησης του εν λόγω τύπου. (39) Στην περίπτωση που ο όγκος των κερδοφόρων πωλήσεων ενός τύπου προϊόντος αντιπροσώπευε 80 % ή λιγότερο του συνολικού όγκου πωλήσεων του εν λόγω τύπου, ή εφόσον ο σταθμισμένος μέσος όρος των τιμών των εν λόγω πωλήσεων ήταν κατώτερος από το κόστος μονάδας, η κανονική αξία βασιζόταν στην πραγματική εγχώρια τιμή, η οποία υπολογιζόταν ως η μέση σταθμισμένη τιμή μόνο των κερδοφόρων εγχώριων πωλήσεων του εν λόγω τύπου. (40) Στην περίπτωση που η πώληση όλων των τύπων προϊόντων ήταν ζημιογόνος, θεωρούνταν ότι πωλήθηκαν στο πλαίσιο συνήθων εμπορικών πράξεων. (41) Από την έρευνα προέκυψε ότι οι κερδοφόρες πωλήσεις όλων των συγκρίσιμων τύπων προϊόντων εκτός από έναν υπερέβαιναν το 80% των συνολικών εγχώριων πωλήσεων, συνεπώς χρησιμοποιήθηκαν όλες οι εγχώριες πωλήσεις για τον υπολογισμό της μέσης τιμής για την κανονική αξία. Για ένα τύπο προϊόντος χρησιμοποιήθηκαν μόνο οι κερδοφόρες πωλήσεις. Για τις πωλήσεις των τεσσάρων τύπων προϊόντων που δεν πωλούνταν σε αντιπροσωπευτικές ποσότητες στην εγχώρια αγορά, η Επιτροπή χρησιμοποίησε αντιπροσωπευτικές εγχώριες τιμές παρόμοιων τύπων με τις δέουσες προσαρμογές για τον υπολογισμό της κανονικής αξίας. 3.2. Προσδιορισμός της κανονικής αξίας για τους παραγωγούς-εξαγωγείς/ομίλους εταιρειών στους οποίους δεν αναγνωρίστηκε ΚΟΑ (α) Ανάλογη χώρα (42) Σύμφωνα με το άρθρο 2 παράγραφος 7 του βασικού κανονισμού, για τις εταιρείες στις οποίες δεν μπορούσε να αναγνωριστεί ΚΟΑ, η κανονική αξία καθορίστηκε με βάση την τιμή ή την κατασκευασμένη αξία σε ανάλογη χώρα. (43) Στην ανακοίνωση για την έναρξη της διαδικασίας, η Επιτροπή είχε εκφράσει την πρόθεσή της να χρησιμοποιήσει την Τουρκία ως ανάλογη χώρα για τον καθορισμό της κανονικής αξίας όσον αφορά τη ΛΔΚ και είχε καλέσει τα ενδιαφερόμενα μέρη να διατυπώσουν τις παρατηρήσεις τους σχετικά με την επιλογή της χώρας αυτής. (44) Δύο ενδιαφερόμενα μέρη εμφανίστηκαν και δήλωσαν ότι η Τουρκία δεν είναι κατάλληλη ανάλογη χώρα, χωρίς ωστόσο να υποστηρίξουν περαιτέρω την άποψή τους. Ένα άλλο ενδιαφερόμενο μέρος σχολίασε την επιλογή ανάλογης χώρας και πρότεινε να χρησιμοποιηθεί η Ινδία αντί για την Τουρκία, γιατί η Ινδία βρίσκεται σε συγκρίσιμο επίπεδο ανάπτυξης με τη ΛΔΚ, οι αγορές είναι συγκρίσιμες γιατί και στις δύο αγορές οι εφαρμογές αιολικής ενέργειας θα ήταν πολύ σημαντικές και μπορούν να παραχθούν ανάλογοι τύποι με παρόμοιο τρόπο. Επιπλέον, η αγορά της Ινδίας περιγράφηκε ως ανοιχτή αγορά με σημαντικές εισαγωγές. Τέλος, αναφέρθηκε ότι η πρόσβαση σε πρώτες ύλες είναι συγκρίσιμη στις δύο χώρες. (45) Η Επιτροπή ζήτησε τη συνεργασία των παραγωγών ομοειδών προϊόντων στην Τουρκία, τον Καναδά, τις ΗΠΑ, τη Δημοκρατία της Κορέας και την Ινδία. Ωστόσο, μόνον ο μοναδικός παραγωγός στην Τουρκία εξέφρασε την επιθυμία του να συνεργαστεί και απάντησε στο ερωτηματολόγιο. (46) Αναγνωρίζεται ότι η Τουρκία είναι μια αντιπροσωπευτική ανάλογη χώρα από άποψη όγκου εγχώριων πωλήσεων. Εν τούτοις, θα έπρεπε να υπολογιστεί η κανονική αξία ενός τύπου του ομοειδούς προϊόντος που δεν παράγεται στην Τουρκία. Σημειώνεται επίσης ότι η τρέχουσα έρευνα αντιντάμπινγκ της Τουρκίας για εισαγωγές προϊόντων συνεχούς νήματος από γυάλινες ίνες σημαίνει ότι ενδέχεται να υφίσταται συμπίεση των τιμών στην εγχώρια αγορά της Τουρκίας. Ωστόσο, δεδομένου ότι η Τουρκία ήταν η μοναδική χώρα που συμφώνησε να συνεργαστεί στην εν λόγω έρευνα, συνήχθη προσωρινά το συμπέρασμα ότι η Τουρκία πρέπει να χρησιμοποιηθεί ως ανάλογη χώρα. (β) Προσδιορισμός της κανονικής αξίας (47) Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τους παραγωγούς-εξαγωγείς στους οποίους δεν χορηγήθηκε ΚΟΑ καθορίστηκε με βάση τα επαληθευμένα στοιχεία του παραγωγού στην ανάλογη χώρα σύμφωνα με τη γενική μεθοδολογία που αναφέρεται ανωτέρω για τον όμιλο εταιρειών στον οποίο αναγνωρίστηκε ΚΟΑ. Στην περίπτωση όπου οι πωλήσεις τύπων προϊόντων στην εγχώρια αγορά της ανάλογης χώρας ήταν ζημιογόνες ή δεν πωλούνταν παρόμοιοι τύποι, η κανονική αξία υπολογίστηκε σύμφωνα με το άρθρο 2 παράγραφοι 3 και 6 του βασικού κανονισμού. 4. Τιμή εξαγωγής (48) Στις περισσότερες περιπτώσεις το υπό εξέταση προϊόν εξήχθη σε ανεξάρτητους πελάτες στην Ένωση και, συνεπώς, η τιμή εξαγωγής καθορίστηκε σύμφωνα με το άρθρο 2 παράγραφος 8 του βασικού κανονισμού, δηλαδή με βάση τις πράγματι πληρωθείσες ή πληρωτέες τιμές εξαγωγής. (49) Σε περίπτωση μικρού αριθμού εξαγωγικών πωλήσεων ενός παραγωγού-εξαγωγέα στις συνδεδεμένες εταιρείες του εντός της Ένωσης, διαπιστώθηκε ότι προορίζονταν για ενδιάμεση χρήση και συνεπώς δεν χρησιμοποιήθηκαν στον προσωρινό υπολογισμό του περιθωρίου ντάμπινγκ. 5. Σύγκριση (50) Η κανονική αξία και οι τιμές εξαγωγής συγκρίθηκαν σε επίπεδο τιμών εκ του εργοστασίου. Προκειμένου να εξασφαλιστεί η δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές για να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Έγιναν οι κατάλληλες προσαρμογές σε όλες τις περιπτώσεις όπου θεωρήθηκαν εύλογες, ακριβείς και υποστηριζόμενες από επαληθευμένα στοιχεία. Χορηγήθηκε προσαρμογή για την έμμεση φορολογία, τα έξοδα μεταφοράς διά θαλάσσης και την ασφάλεια, τα έξοδα μεταφοράς στη χώρα εξαγωγής, το στάδιο εμπορίας (για διαφορές στα κανάλια διανομής), τα έξοδα εγγύησης, το πιστωτικό κόστος και τις τραπεζικές χρεώσεις. 6. Περιθώρια ντάμπινγκ (51) Το προσωρινό περιθώριο πρακτικής ντάμπινγκ εκφράστηκε ως ποσοστό της ενωσιακής τιμής CIF στα σύνορα, χωρίς την καταβολή δασμών. (52) Για τον συνεργαζόμενο όμιλο παραγωγών-εξαγωγέων, στον οποίο αναγνωρίστηκε ΚΟΑ, προσδιορίστηκε ατομικό περιθώριο ντάμπιγκ με βάση τη σύγκριση μιας μέσης σταθμισμένης κανονικής αξίας με το σταθμισμένο μέσο όρο των τιμών εξαγωγής, σύμφωνα με το άρθρο 2 παράγραφοι 11 και 12 του βασικού κανονισμού. (53) Το περιθώριο ντάμπινγκ για εταιρείες του δείγματος στις οποίες δεν αναγνωρίστηκαν ΚΟΑ ή ΑΜ και για τις συνεργαζόμενες εταιρείες που δεν ανήκουν στο δείγμα υπολογίστηκε ως μέσος όρος των τριών εταιρειών/ομίλων εταιρειών του δείγματος. (54) Λόγω του υψηλού επιπέδου συνεργασίας στην έρευνα, καθώς οι συνεργαζόμενες εταιρείες αντιπροσωπεύουν περίπου 100 % όλων των εισαγωγών από τη ΛΔΚ κατά τη διάρκεια της ΠΕ, για τυχόν μη συνεργαζόμενες εταιρείες, το περιθώριο σε επίπεδο χώρας προσδιορίστηκε χρησιμοποιώντας το υψηλότερο περιθώριο που διαπιστώθηκε για τους ομίλους των εταιρειών του δείγματος. (55) Στο πλαίσιο αυτό, τα προσωρινά επίπεδα ντάμπινγκ είναι ως εξής: Εταιρεία Προσωρινό περιθώριο ντάμπινγκ New Changhai Group 8,5 % Άλλες συνεργαζόμενες εταιρείες 43,6 % Υπολειπόμενο 43,6 % Δ. ΖΗΜΙΑ 1. Παραγωγή και κλάδος παραγωγής της Ένωσης (56) Κατά τη διάρκεια της ΠΕ, το ομοειδές προϊόν κατασκεύαζαν 11 παραγωγοί της Ένωσης. Επτά από αυτούς τους 11 παραγωγούς συνεργάστηκαν με την έρευνα. Αυτοί οι επτά παραγωγοί ήταν όλοι μέλη του καταγγέλλοντος και διαπιστώθηκε ότι αντιπροσωπεύουν σημαντικό ποσοστό, στην περίπτωση αυτή πάνω από το 90 %, της συνολικής παραγωγής του ομοειδούς προϊόντος από την Ένωση. Από τους υπόλοιπους τέσσερις παραγωγούς της Ένωσης, ένας ήταν επίσης και καταγγέλλων, δύο υποστήριξαν ενεργά την καταγγελία, ενώ ο τέταρτος δεν την υποστήριξε, αλλά ούτε και αντιτάχθηκε. Επομένως, οι 11 συνεργαζόμενοι παραγωγοί θεωρείται ότι αποτελούν τον κλάδο παραγωγής της Ένωσης κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού και καλούνται στο εξής «κλάδος παραγωγής της Ένωσης». (57) Όπως αναφέρεται στην αιτιολογική σκέψη 13 ανωτέρω, επιλέχθηκε δείγμα τριών παραγωγών, οι οποίοι εκπροσωπούν περίπου το 64 % της συνολικής παραγωγής της Ένωσης. Καθώς δύο εξ αυτών ήταν όμιλοι συνδεδεμένων εταιρειών, με αρκετές εγκαταστάσεις παραγωγής στην Ένωση, το δείγμα αποτελούνταν από εννέα μεμονωμένες εταιρείες σε σύνολο. (58) Ορισμένα ενδιαφερόμενα μέρη ισχυρίστηκαν ότι οι παραγωγοί της Ένωσης του δείγματος δεν πρέπει να θεωρούνται κλάδος παραγωγής της Ένωσης, δεδομένου ότι και οι τρεις ήταν συνδεδεμένοι με Κινέζους παραγωγούς που κατασκευάζουν το υπό εξέταση προϊόν. Η έρευνα επιβεβαίωσε ότι πράγματι δύο από τους τρεις παραγωγούς της Ένωσης του δείγματος είχαν Κινέζους παραγωγούς ως συνδεδεμένες εταιρείες. Ωστόσο, διαπιστώθηκε ότι παρά την υφιστάμενη σχέση, οι εν λόγω δύο παραγωγοί του δείγματος δεν έδρασαν με κανένα τρόπο που να καθιστά τα πορίσματα της έρευνας αναξιόπιστα. Οι όγκοι που εισήγαγαν οι εν λόγω παραγωγοί από τις συνδεδεμένες εταιρείες τους στη ΛΔΚ είναι περιορισμένοι (λιγότερο από το 4 % των εισαγωγών από τη ΛΔΚ). Επιπλέον, οι σχετικές εισαγωγές μπορούν να θεωρηθούν αμελητέες σε σύγκριση με τη συνολική παραγωγή των ενδιαφερόμενων παραγωγών της Ένωσης, οι οποίοι δεν μπορούν σε καμία περίπτωση να θεωρηθούν εισαγωγείς, καθώς είναι εμφανώς παραγωγοί γυάλινων ινών. Τέλος, οι δείκτες ζημίας που αφορούν τους ενδιαφερόμενους παραγωγούς της Ένωσης δεν επηρεάστηκαν από αυτές τις περιορισμένες εισαγωγές. Βάσει των ανωτέρω, η Επιτροπή θεώρησε ότι δεν υπήρχαν λόγοι για τον αποκλεισμό κανενός παραγωγού της Ένωσης του δείγματος από τον ορισμό του κλάδου παραγωγής της Ένωσης κατά την έννοια του άρθρου 4 παράγραφος 1 του βασικού κανονισμού. 2. Κατανάλωση της Ένωσης (59) Η κατανάλωση της Ένωσης προσδιορίστηκε βάσει του όγκου των πωλήσεων του κλάδου παραγωγής της Ένωσης στην αγορά της Ένωσης και των στοιχείων του όγκου εισαγωγών για την αγορά της Ένωσης που λήφθηκαν από την Eurostat. (60) Η κατανάλωση της Ένωσης μειώθηκε σημαντικά κατά 24 % μεταξύ του 2006 και της ΠΕ. Ωστόσο, η κατανάλωση είχε αυξηθεί ελαφρά το 2007 και το πρώτο εξάμηνο του 2008. Πίνακας 1 Κατανάλωση της Ένωσης 2006 2007 2008 ΠΕ Μονάδες (τόνοι) 982 831 1 043 611 1 035 795 748 045 σε μορφή δείκτη 100 106 105 76 3. Εισαγωγές από την οικεία χώρα 3.1. Όγκος εισαγωγών που αποτελούν αντικείμενο ντάμπινγκ (61) Ο όγκος των εισαγωγών του υπό εξέταση προϊόντος από τη ΛΔΚ στην αγορά της Ένωσης σημείωσε σημαντική αύξηση κατά την περίοδο που εξετάζεται. Συνολικά, κατά τη διάρκεια της υπό εξέταση περιόδου, οι εισαγωγές από τη ΛΔΚ αυξήθηκαν πάνω από 50 %. Συγκεκριμένα, μεταξύ του 2006 και του 2008 οι εισαγωγές από τη ΛΔΚ υπερδιπλασιάστηκαν. Μειώθηκαν κατά την ΠΕ σε σύγκριση με το 2008, αλλά το ποσοστό της εν λόγω μείωσης (25 %) είναι μικρότερο από το ποσοστό της μείωσης στην κατανάλωση (28 %). Πίνακας 2 Εισαγωγές από τη ΛΔΚ (όγκοι) 2006 2007 2008 ΠΕ Μονάδες (τόνοι) 77 283 122 190 155 875 116 413 σε μορφή δείκτη 100 158 202 151 3.2. Μερίδιο αγοράς των εισαγωγών που αποτελούν αντικείμενο ντάμπινγκ (62) Το μερίδιο αγοράς των εισαγωγών από τη ΛΔΚ που αποτελούσαν αντικείμενο ντάμπινγκ αυξανόταν συνεχώς κατά την περίοδο υπό εξέταση. Κατά την ΠΕ, οι εισαγωγές από την Κίνα είχαν μερίδιο αγοράς 15,6 %, που είναι περίπου το διπλάσιο από το μερίδιο αγοράς το 2006. Πίνακας 3 Εισαγωγές από τη ΛΔΚ (μερίδιο αγοράς) 2006 2007 2008 ΠΕ Μερίδιο αγοράς (%) 7,9 % 11,7 % 15,0 % 15,6 % σε μορφή δείκτη 100 149 191 198 3.3. Τιμές (a) Εξέλιξη των τιμών (63) Ο κατωτέρω πίνακας δείχνει τη μέση τιμή των εισαγωγών που αποτελούσαν αντικείμενο ντάμπινγκ από τη ΛΔΚ, στα ευρωπαϊκά σύνορα χωρίς την καταβολή δασμών, όπως αναφέρθηκε από την Eurostat. Η μέση τιμή των εισαγωγών από τη ΛΔΚ παρέμεινε ουσιαστικά σταθερή κατά την υπό εξέταση περίοδο. Αυτό παρατηρήθηκε παρά τη σημαντική αύξηση, σε παγκόσμιο επίπεδο, των τιμών των πρώτων υλών που χρησιμοποιήθηκαν για την κατασκευή συνεχών νημάτων από γυάλινες ίνες κατά την υπό εξέταση περίοδο (όπως φαίνεται και στον πίνακα 18). Πίνακας 4 Εισαγωγές από τη ΛΔΚ (τιμές) 2006 2007 2008 IP Μέση τιμή/τόνο (EUR) 930 936 970 943 σε μορφή δείκτη 100 101 104 101 (β) Πωλήσεις σε χαμηλότερες τιμές (64) Πραγματοποιήθηκε σύγκριση τιμών για συγκρίσιμους τύπους μεταξύ των τιμών πώλησης των κινέζων παραγωγών-εξαγωγέων και των παραγωγών της Ένωσης του δείγματος στην Ένωση. Για το σκοπό αυτό, έγινε σύγκριση των τιμών των παραγωγών της Ένωσης του δείγματος προς μη συνδεδεμένους πελάτες με τις τιμές των παραγωγών-εξαγωγέων του δείγματος της οικείας χώρας. Έγιναν προσαρμογές, όπου χρειάστηκε, για να ληφθούν υπόψη οι διαφορές στο στάδιο εμπορίας και στα έξοδα μετά την εισαγωγή. (65) Από τη σύγκριση προέκυψε ότι κατά τη διάρκεια της ΠΕ, οι εισαγωγές του υπό εξέταση προϊόντος που προέρχονταν από τη ΛΔΚ πωλούνταν στην Ένωση σε τιμές χαμηλότερες από τις τιμές του κλάδου παραγωγής της Ένωσης, οι οποίες εκφραζόμενες ως ποσοστό των τελευταίων αντιστοιχούν σε 23 % έως 39 %. 4. Οικονομική κατάσταση του κλάδου παραγωγής της Ένωσης 4.1. Προκαταρκτικές παρατηρήσεις (66) Δυνάμει του άρθρου 3 παράγραφος 5 του βασικού κανονισμού, η Επιτροπή εξέτασε όλους τους σχετικούς οικονομικούς παράγοντες και δείκτες που επηρεάζουν την κατάσταση του κλάδου παραγωγής της Ένωσης. Τα δεδομένα που παρουσιάζονται κατωτέρω αφορούν το σύνολο του κλάδου παραγωγής της Ένωσης για πωλήσεις και μερίδια αγοράς καθώς και τους παραγωγούς του δείγματος για όλους τους υπόλοιπους δείκτες. 4.2. Παραγωγή (67) Οι όγκοι παραγωγής της Ένωσης παρέμειναν σχετικά σταθεροί από το 2006 ως το 2008, αλλά σημείωσαν έντονη πτώση κατά τη διάρκεια της ΠΕ: Πίνακας 5 Κλάδος παραγωγής της Ένωσης - παραγωγή παραγωγοί του δείγματος 2006 2007 2008 ΠΕ Μονάδες (τόνοι) 495 942 508 837 502 729 312 824 σε μορφή δείκτη 100 103 101 63 4.3. Παραγωγική ικανότητα και χρησιμοποίησή της (68) Η παραγωγική ικανότητα του κλάδου παραγωγής της Ένωσης εξελίχθηκε ως εξής: Πίνακας 6 Κλάδος παραγωγής της Ένωσης - παραγωγική ικανότητα παραγωγοί του δείγματος 2006 2007 2008 ΠΕ Ικανότητα (τόνοι) 575 900 573 600 585 350 510 700 σε μορφή δείκτη 100 100 102 89 Χρησιμοποίηση της ικανότητας (%) 86 % 89 % 86 % 61 % σε μορφή δείκτη 100 103 100 71 (69) Κατά τη διάρκεια της ΠΕ, η παραγωγική ικανότητα μειώθηκε. Πράγματι, εξαιτίας της διάβρωσης των τιμών και της απώλειας του μεριδίου αγοράς που προκάλεσαν οι εισαγωγές με ντάμπινγκ από τη ΛΔΚ, ορισμένες γραμμές παραγωγής διακόπηκαν, έκλεισαν προσωρινά ή μειώθηκαν. Παρά την εν λόγω μείωση της παραγωγικής ικανότητας, το ποσοστό χρησιμοποίησης της ικανότητας μειώθηκε από 86 % σε 61 %, ήτοι κατά 29 %. 4.4. Αποθέματα (70) Ο κατωτέρω πίνακας δείχνει ότι τα αποθέματα μειώθηκαν αρχικά το 2007, όταν η κατανάλωση ήταν στα υψηλότερα επίπεδα, αλλά στη συνέχεια αυξήθηκαν σημαντικά το 2008, λόγω της ξαφνικής πτώσης στη ζήτηση το τελευταίο τρίμηνο εκείνου του έτους. Κατά τη διάρκεια της ΠΕ, τα αποθέματα επέστρεψαν στα συνήθη επίπεδα. Πίνακας 7 Κλάδος παραγωγής της Ένωσης - αποθέματα παραγωγοί του δείγματος 2006 2007 2008 ΠΕ Μονάδες (τόνοι) 88 968 73 018 123 910 82 160 σε μορφή δείκτη 100 82 139 92 4.5. Όγκοι πωλήσεων (σύνολο κλάδου παραγωγής της Ένωσης) (71) Ο όγκος των πωλήσεων όλων των παραγωγών της Ένωσης στην αγορά της ΕΕ, συμπεριλαμβανομένων των πωλήσεων για ενδιάμεση χρήση, εξελίχθηκε ως εξής: Πίνακας 8 Κλάδος παραγωγής της Ένωσης - πωλήσεις ΕΕ (όγκοι) όλοι οι παραγωγοί της ΕΕ 2006 2007 2008 ΠΕ Μονάδες (τόνοι) 737 818 743 784 706 746 520 064 σε μορφή δείκτη 100 101 96 70 (72) Οι όγκοι πωλήσεων του κλάδου παραγωγής της Ένωσης συνολικά μειώθηκαν κατά 30 %. Το 2007, ενώ η κατανάλωση της Ένωσης αυξήθηκε κατά 6 % (όπως φαίνεται στον πίνακα 1 ανωτέρω), ο όγκος των πωλήσεων του υπό εξέταση προϊόντος από τον κλάδο παραγωγής της Ένωσης στην αγορά της Ένωσης αυξήθηκε μόνο κατά 1 %. Αυτό σημαίνει ότι ο κλάδος παραγωγής της Ένωσης δεν μπόρεσε να ωφεληθεί από την αυξημένη κατανάλωση της εν λόγω περιόδου. Στη συνέχεια, το 2008 και κατά την ΠΕ, ο όγκος πωλήσεων του κλάδου παραγωγής της Ένωσης μειώθηκε σημαντικά. 4.6. Μερίδιο αγοράς (σύνολο κλάδου παραγωγής της Ένωσης) (73) Το μερίδιο αγοράς του κλάδου παραγωγής της Ένωσης μειώθηκε σημαντικά το 2007 και το 2008, ενώ στη συνέχεια σημειώθηκε ελαφριά ανάκαμψη κατά την ΠΕ. Ωστόσο, συνολικά ο κλάδος παραγωγής της Ένωσης έχασε 5,6 % του μεριδίου αγοράς του κατά τη διάρκεια της υπό εξέταση περιόδου, ενώ όπως φαίνεται στον πίνακα 3 ανωτέρω, το μερίδιο αγοράς των εισαγωγών από τη ΛΔΚ που αποτελούσαν αντικείμενο ντάμπινγκ σχεδόν διπλασιάστηκε κατά την ίδια περίοδο. Πίνακας 9 Κλάδος παραγωγής της Ένωσης - μερίδιο αγοράς ΕΕ όλοι οι παραγωγοί της ΕΕ 2006 2007 2008 ΠΕ Μερίδιο αγοράς ΕΕ (%) 75,1 % 71,3 % 68,2 % 69,5 % σε μορφή δείκτη 100 95 91 93 4.7. Τιμές πώλησης (74) Όσον αφορά τις μέσες τιμές πώλησης, ο κατωτέρω πίνακας δείχνει ότι ο κλάδος παραγωγής της Ένωσης δεν κατάφερε να αυξήσει τις τιμές πώλησης προς μη συνδεδεμένους πελάτες κατά τη διάρκεια της υπό εξέταση περιόδου. Αντιθέτως, οι μέσες τιμές πώλησης μειώθηκαν κατά 2 %, γεγονός ακόμα πιο παράξενο δεδομένης της αύξησης των τιμών των πρώτων υλών. Στην πραγματικότητα, ο κλάδος παραγωγής της Ένωσης δεν είχε τη δυνατότητα να μεταβιβάσει την αύξηση του κόστους των πρώτων υλών στις τιμές πώλησης, λόγω της πτωτικής πίεσης στα επίπεδα τιμών στην αγορά της Ένωσης που ασκούνταν από τις εισαγωγές από τη ΛΔΚ που αποτελούσαν αντικείμενο ντάμπινγκ. Πίνακας 10 Κλάδος παραγωγής της Ένωσης - πωλήσεις ΕΕ (μέσες τιμές) παραγωγοί του δείγματος 2006 2007 2008 ΠΕ EUR/τόνος 1 179 1 166 1 192 1 159 σε μορφή δείκτη 100 99 101 98 4.8. Απασχόληση (75) Το επίπεδο απασχόλησης των παραγωγών της Ένωσης δείχνει ότι ο κλάδος παραγωγής της Ένωσης έχει εξορθολογίσει την παραγωγή κατά τη διάρκεια της υπό εξέταση περιόδου, με στόχο τη μείωση του κόστους κατασκευής και την αντιστάθμιση της αύξησης του κόστους των πρώτων υλών. Πράγματι, ο αριθμός των εργαζομένων μειώθηκε κατά 20 % καθ’ όλη τη διάρκεια της περιόδου, ενώ το 15 % της μείωσης συνέβη μεταξύ του 2007 και της ΠΕ. Πίνακας 11 Κλάδος παραγωγής της Ένωσης - απασχόληση παραγωγοί του δείγματος 2006 2007 2008 ΠΕ Αριθμός εργαζομένων 4 114 3 890 3 705 3 302 σε μορφή δείκτη 100 95 90 80 4.9. Παραγωγικότητα (76) Ως αποτέλεσμα των προσπαθειών του κλάδου παραγωγής της Ένωσης που περιγράφονται στην προηγούμενη αιτιολογική σκέψη, η παραγωγικότητα του εργατικού δυναμικού των παραγωγών της Ένωσης αυξήθηκε σημαντικά το 2007 και το 2008. Η θετική αυτή εξέλιξη ανατράπηκε κατά τη διάρκεια της ΠΕ, με αποτέλεσμα συνολική απώλεια παραγωγικότητας ύψους 21 % κατά την υπό εξέταση περίοδο. Αυτή η ανατροπή της παραγωγικότητας οφείλεται εν μέρει στην κατάρρευση της ζήτησης και εν μέρει στο γεγονός ότι οι εισαγωγές από τη ΛΔΚ που αποτελούσαν αντικείμενο ντάμπινγκ παρουσίαζαν σημαντική απόκλιση από τις τιμές του κλάδου παραγωγής της Ένωσης, με αποτέλεσμα ουσιαστική μείωση της παραγωγής και συνεπώς αύξηση στην απασχόληση ανά παραγόμενη μονάδα γυάλινης ίνας. Πίνακας 12 Κλάδος παραγωγής της Ένωσης - παραγωγικότητα παραγωγοί του δείγματος 2006 2007 2008 ΠΕ Τόνοι/εργαζόμενο 121 131 136 95 σε μορφή δείκτη 100 108 113 79 4.10. Αμοιβές (77) Κατά τη διάρκεια της υπό εξέταση περιόδου, ο κλάδος παραγωγής της Ένωσης κατάφερε να ελέγξει την εξέλιξη του εργατικού κόστους. Πράγματι, ο κατωτέρω πίνακας δείχνει ότι οι μέσες ετήσιες αμοιβές αυξήθηκαν ελαφρά το 2007 και το 2008, αλλά μειώθηκαν κατά την ΠΕ. Καθ’ όλη τη διάρκεια της περιόδου, το μοναδιαίο εργατικό κόστος μειώθηκε κατά 3 %. Ωστόσο, η εν λόγω μείωση θα ήταν πιο μεγάλη αν τα ποσά των αποζημιώσεων είχαν αφαιρεθεί από την ανωτέρω τάση. Πίνακας 13 Κλάδος της Ένωσης - εργατικό κόστος παραγωγοί του δείγματος 2006 2007 2008 ΠΕ ετήσιες αμοιβές (EUR) 42 649 43 257 43 991 41 394 σε μορφή δείκτη 100 101 103 97 4.11. Κερδοφορία και απόδοση επενδύσεων (ΑΕ) (78) Η κερδοφορία του κλάδου παραγωγής της Ένωσης προσδιορίστηκε εκφράζοντας το καθαρό κέρδος των πωλήσεων του ομοειδούς προϊόντος προ φόρων ως ποσοστό του κύκλου εργασιών των εν λόγω πωλήσεων. Κατά τον προσδιορισμό της κερδοφορίας των παραγωγών της Ένωσης, τα επαληθευμένα στοιχεία διορθώθηκαν για να αποτραπεί ο επηρεασμός της παρούσας ανάλυσης από έκτακτα προβλήματα της εταιρείας που είχαν δυσανάλογο αντίκτυπο στα κέρδη των εν λόγω εταιρειών σε μια δεδομένη περίοδο. Μετά τις σχετικές διορθώσεις, η κερδοφορία και η απόδοση των επενδύσεων των παραγωγών του δείγματος που σχετίζονται με τις πωλήσεις του ομοειδούς προϊόντος στην Ένωση εξελίχθηκε ως εξής κατά την υπό εξέταση περίοδο: Πίνακας 14 Κλάδος παραγωγής της Ένωσης - κερδοφορία και απόδοση επενδύσεων παραγωγοί του δείγματος 2006 2007 2008 ΠΕ Καθαρό κέρδος (ως ποσοστό του κύκλου εργασιών) 0,3 % 4,7 % 3,5 % -15,0 % Απόδοση επενδύσεων 2,5 % 6,2 % 3,0 % -16,8 % (79) Όπως φαίνεται στον ανωτέρω πίνακα, ο κλάδος παραγωγής της Ένωσης πέτυχε μειωμένα επίπεδα κέρδους καθ’ όλη τη διάρκεια της υπό εξέταση περιόδου, με ορισμένες εξαιρέσεις το έτος 2007, όταν η μέση κερδοφορία έφτασε το 4,7 %. Τα κέρδη μετατράπηκαν σε τεράστιες ζημίες κατά τη διάρκεια της ΠΕ: το μέσο ποσοστό ζημίας του κλάδου παραγωγής της Ένωσης ήταν 15 %. (80) Η απόδοση των επενδύσεων («ΑΕ»), εκφραζόμενη ως ποσοστό κέρδους επί της καθαρής λογιστικής αξίας των επενδύσεων, ακολούθησε την τάση της κερδοφορίας. Συνολικά, η απόδοση των επενδύσεων παρέμεινε αρκετά περιορισμένη καθ’ όλη τη διάρκεια της υπό εξέταση περιόδου, με την εξαίρεση του 2007. Τέλος, κατά την ΠΕ, η μέση απόδοση των επενδύσεων του κλάδου παραγωγής της Ένωσης μειώθηκε σε - 16,8 %. (81) Η ανωτέρω εύθραυστη οικονομική κατάσταση προέκυψε παρά την αυξημένη κατανάλωση κατά τη διάρκεια της περιόδου μεταξύ 2006 και 2008, όπως περιγράφεται στην αιτιολογική σκέψη 60 ανωτέρω, και τις προσπάθειες του κλάδου παραγωγής της Ένωσης να εξορθολογίσει το κόστος παραγωγής, όπως περιγράφεται στις αιτιολογικές σκέψεις 75 και 76 ανωτέρω. Κατά την περίοδο υπό εξέταση, οι ιδιαίτερα αυξανόμενοι όγκοι εισαγωγών από τη ΛΔΚ σε χαμηλές τιμές που αποτελούν αντικείμενο ντάμπινγκ επηρέασαν τους όγκους πωλήσεων του κλάδου παραγωγής της Ένωσης και είχαν ως αποτέλεσμα σοβαρή πτώση των τιμών. Οι εν λόγω παράγοντες είχαν αντίκτυπο στην οικονομική κατάσταση του κλάδου παραγωγής της Ένωσης. Ο αντίκτυπος αυτός αποδεικνύεται από τη δραματική ζημία 15 % κατά τη διάρκεια της ΠΕ. 4.12. Ταμειακή ροή και ικανότητα άντλησης κεφαλαίων (82) Η καθαρή ταμειακή ροή από τις δραστηριότητες λειτουργίας εξελίχθηκε ως εξής: Πίνακας 15 Κλάδος παραγωγής της Ένωσης - ταμειακή ροή παραγωγοί του δείγματος 2006 2007 2008 ΠΕ ταμειακή ροή (EUR) 34 261 986 17 230 139 7 452 912 -22 001 723 σε μορφή δείκτη 100 50 22 -64 (83) Ο ανωτέρω πίνακας επιβεβαιώνει την εύθραυστη οικονομική κατάσταση του κλάδου παραγωγής της Ένωσης κατά την περίοδο 2006-2008 και τη δραματική επιδείνωση που ακολούθησε κατά την ΠΕ. 4.13. Επενδύσεις (84) Κατά την υπό εξέταση περίοδο, οι επενδύσεις των παραγωγών του δείγματος εξελίχθηκαν ως εξής: Πίνακας 16 Κλάδος παραγωγής της Ένωσης - επενδύσεις παραγωγοί του δείγματος 2006 2007 2008 ΠΕ καθαρές επενδύσεις (EUR) 40 089 991 20 804 311 43 613 463 28 387 044 σε μορφή δείκτη 100 52 109 71 (85) Κατά τη διάρκεια των ετών 2006 και 2008, που ήταν το αποκορύφωμα, το επίπεδο των επενδύσεων ήταν σχετικά υψηλό λόγω της ανοικοδόμησης των κλιβάνων. Σε αυτόν τον κλάδο παραγωγής υψηλής έντασης κεφαλαίου, οι κλίβανοι πρέπει να ανοικοδομούνται κάθε 7 με 10 χρόνια και το κόστος που απορροφά η ανοικοδόμηση ενός κλιβάνου μπορεί να φτάσει τα 8 -13 εκατομμύρια ευρώ (η κλίμακα παρέχεται για λόγους εμπιστευτικότητας). Ένα μεγάλο μέρος του άλλου, πιο διαρθρωτικού υψηλού επενδυτικού κόστους σχετίζεται με την κατανάλωση κραμάτων από τα έδρανα και με την επακόλουθη ανακατασκευή των εδράνων. 4.14. Μέγεθος του πραγματικού περιθωρίου ντάμπινγκ (86) Τα περιθώρια ντάμπινγκ για εισαγωγές από τη ΛΔΚ, όπως αναφέρεται στην αιτιολογική σκέψη 55 ανωτέρω, είναι πολύ υψηλά. Δεδομένου του όγκου, του μεριδίου αγοράς και των τιμών των εισαγωγών που αποτελούν αντικείμενο ντάμπινγκ, ο αντίκτυπος των περιθωρίων ντάμπινγκ δεν μπορεί να θεωρηθεί αμελητέος. 5. Συμπέρασμα σχετικά με τη ζημία (87) Παρά τις σημαντικές προσπάθειες που κατέβαλε ο κλάδος παραγωγής της Ένωσης για να αυξήσει την ανταγωνιστικότητά του, οι περισσότεροι δείκτες ζημίας που αφορούν τον κλάδο παραγωγής της Ένωσης σημείωσαν αρνητική εξέλιξη κατά την υπό εξέταση περίοδο. Αυτό γίνεται ιδιαιτέρως εμφανές κατά την ανάλυση των δεικτών που αφορούν την οικονομική απόδοση του κλάδου παραγωγής της Ένωσης, και ιδιαίτερα την απόδοση των επενδύσεων, την ταμειακή ροή και την κερδοφορία, στοιχεία που εξελίχθηκαν αρνητικά. Επιπλέον, οι δείκτες που αφορούν την παραγωγή, την παραγωγική ικανότητα, τη χρησιμοποίηση της ικανότητας, τους όγκους των πωλήσεων και το μερίδιο αγοράς επιβεβαίωσαν επίσης τη γενικότερη επιδείνωση της κατάστασης. (88) Ταυτόχρονα, οι εισαγωγές γυάλινων ινών από τη ΛΔΚ απέκλιναν από τις τιμές του κλάδου παραγωγής της Ένωσης κατά 39% κατά τη διάρκεια της ΠΕ και ο κλάδος παραγωγής της Ένωσης έχασε 5 ποσοστιαίες μονάδες του μεριδίου αγοράς του σε λιγότερο από τέσσερα χρόνια. (89) Δεδομένων των ανωτέρω, συμπεραίνεται προσωρινά ότι ο κλάδος παραγωγής της Ένωσης υπέστη σοβαρή ζημία κατά την έννοια του άρθρου 3 παράγραφος 5 του βασικού κανονισμού. E. ΑΙΤΙΩΔΗΣ ΣΥΝΑΦΕΙΑ 1. Εισαγωγή (90) Σύμφωνα με το άρθρο 3 παράγραφοι 6 και 7 του βασικού κανονισμού, η Επιτροπή εξέτασε εάν οι εισαγωγές που αποτέλεσαν αντικείμενο ντάμπινγκ προκάλεσαν στον κλάδο παραγωγής της Ένωσης ζημία σε βαθμό που να μπορεί να θεωρηθεί σημαντική. Εξετάστηκαν επίσης γνωστοί παράγοντες, πέρα από τις εισαγωγές που αποτελούν αντικείμενο ντάμπινγκ, οι οποίοι θα μπορούσαν την ίδια χρονική περίοδο να ζημιώσουν τον κλάδο παραγωγής της Ένωσης, ώστε να διασφαλιστεί ότι η ζημία που προκλήθηκε πιθανώς από τους εν λόγω άλλους παράγοντες δεν αποδόθηκε στις εισαγωγές που αποτελούν αντικείμενο ντάμπινγκ. 2. Επίπτωση των εισαγωγών που αποτελούν αντικείμενο ντάμπινγκ (91) Μεταξύ του 2006 και της ΠΕ, ο όγκος των εισαγωγών του υπό εξέταση προϊόντος που αποτέλεσαν αντικείμενο ντάμπινγκ αυξήθηκε κατά 51 % από άποψη όγκου, γεγονός που είχε ως αποτέλεσμα την αύξηση του μεριδίου αγοράς της Ένωσης κατά 98%, από 7,9 % σε 15,6 %. (92) Η αύξηση των εισαγωγών από τη ΛΔΚ του υπό εξέταση προϊόντος που αποτέλεσαν αντικείμενο ντάμπινγκ κατά την υπό εξέταση περίοδο συνέπεσε με μια πτωτική τάση στους δείκτες ζημίας του κλάδου παραγωγής της Ένωσης. Ο κλάδος παραγωγής της Ένωσης έχασε 5,6 ποσοστιαίες μονάδες του μεριδίου αγοράς και οι τιμές πώλησής του μειώθηκαν κατά 2 % λόγω της πίεσης που άσκησαν στις τιμές οι φθηνές εισαγωγές που αποτέλεσαν αντικείμενο ντάμπινγκ στην αγορά της Ένωσης. Η σημαντική απόκλιση των τιμών δεν επέτρεψε στον κλάδο παραγωγής της Ένωσης να μεταφέρει το αυξημένο κόστος παραγωγής στις τιμές πώλησης σε ικανοποιητικό βαθμό, γεγονός που είχε ως αποτέλεσμα χαμηλά και, κατά τη διάρκεια της ΠΕ, αρνητικά επίπεδα κερδοφορίας. (93) Είναι επίσης αξιοσημείωτο ότι το μερίδιο αγοράς των εισαγωγών από τη ΛΔΚ που αποτελούν αντικείμενο ντάμπινγκ εξακολούθησε να αυξάνεται ακόμα και κατά τη διάρκεια της ΠΕ. Με άλλα λόγια, όπως αναφέρεται και στην αιτιολογική σκέψη 62 ανωτέρω, ο όγκος των εισαγωγών από τη ΛΔΚ που αποτελούν αντικείμενο ντάμπινγκ μειώθηκε με χαμηλότερο ρυθμό σε σχέση με την κατανάλωση της Ένωσης (94) Ορισμένα ενδιαφερόμενα μέρη ισχυρίστηκαν ότι δεν υφίσταται αιτιώδης συνάφεια μεταξύ των εισαγωγών που αποτελούν αντικείμενο ντάμπινγκ και της ζημίας που υπέστη ο κλάδος παραγωγής της Ένωσης. Ένα από τα επιχειρήματα που προβλήθηκαν από αυτή την άποψη ήταν ότι η διαφορά μεταξύ των τιμών πώλησης στην Κίνα και στην Ένωση ήταν σχετικά σταθερή καθ’ όλη τη διάρκεια της υπό εξέταση περιόδου, ενώ παράλληλα η κερδοφορία του κλάδου παραγωγής της Ένωσης σημείωνε διακυμάνσεις. Από αυτή την άποψη, πρέπει να ληφθεί υπόψη ότι η έντονη πίεση στις πωλήσεις του κλάδου παραγωγής της Ένωσης δεν ασκήθηκε μόνο από το επίπεδο των τιμών αλλά και από τον όγκο των ήδη φθηνών εισαγωγών που αποτέλεσαν αντικείμενο ντάμπινγκ. Επιπλέον, ακόμα και αν άλλοι παράγοντες έχουν παίξει ρόλο στην επιβαρημένη κατάσταση του κλάδου παραγωγής της Ένωσης, επηρεάζοντας έτσι σε κάποιο βαθμό την ανάπτυξη της κερδοφορίας του κλάδου, σε καμία περίπτωση αυτό δεν μετριάζει τον αντίκτυπο των εισαγωγών από τη ΛΔΚ που αποτέλεσαν αντικείμενο ντάμπινγκ, οι οποίες είχαν σταθερά χαμηλότερες τιμές από τις τιμές της Ένωσης, ιδιαίτερα δεδομένου του ότι αυτό συνέβη σε σχετικά σταθερό ρυθμό παρά τις αλλαγές στην αγορά, όπως η αύξηση και μείωση της κατανάλωσης και οι εξελίξεις στις τιμές των πρώτων υλών. (95) Ανάλογο επιχείρημα προβλήθηκε σχετικά με την ισχυριζόμενη έλλειψη σχέσης μεταξύ των στοιχείων κερδοφορίας του κλάδου παραγωγής της Ένωσης και της εξέλιξης του μεριδίου αγοράς τους. Πράγματι, για παράδειγμα, τα επίπεδα κερδοφορίας του κλάδου παραγωγής της Ένωσης βελτιώθηκαν προσωρινά από το 2006 στο 2007 παρά την πτώση του μεριδίου αγοράς τους. Αυτό οφείλεται εν μέρει σε ενισχυμένες συνθήκες στην αγορά της Ένωσης το 2007 (βλέπε την αύξηση της κατανάλωσης στην Ένωση κατά 6% που αναφέρεται στην αιτιολογική σκέψη 60 ανωτέρω). Ωστόσο, το σημαντικότερο είναι ότι το 2006 και το 2007 ο κλάδος παραγωγής της Ένωσης επικεντρώθηκε στον εξορθολογισμό της παραγωγής του μέσω της μείωσης του κόστους κατασκευής, γεγονός που είχε αντίκτυπο και στα επίπεδα κερδοφορίας. Ένα άλλο παράδειγμα μεταξύ του 2008 και της ΠΕ είναι ότι το μερίδιο αγοράς του κλάδου παραγωγής της Ένωσης αυξήθηκε ελαφρά ενώ το ποσοστό κερδοφορίας του μειώθηκε σημειώνοντας σοβαρή ζημία 15%. Ωστόσο, κατά την ίδια περίοδο οι εισαγωγές από τη ΛΔΚ που αποτέλεσαν αντικείμενο ντάμπινγκ μπόρεσαν και αυτές να αυξήσουν το μερίδιο αγοράς τους, ενώ εξακολουθούσαν να έχουν πολύ χαμηλότερες τιμές από τις τιμές πώλησης της Ένωσης. Ως αποτέλεσμα, ο κλάδος παραγωγής της Ένωσης υπέστη μεγάλη ζημία. Πράγματι και οι δύο ανωτέρω περιπτώσεις δείχνουν ότι ένας ή δύο μεμονωμένοι δείκτες δεν μπορούν να ληφθούν υπόψη ξεχωριστά κατά τη μέτρηση του αντίκτυπου των εισαγωγών που αποτελούν αντικείμενο ντάμπινγκ στην κατάσταση του κλάδου παραγωγής της Ένωσης. (96) Βάσει των ανωτέρω προκύπτει το προσωρινό συμπέρασμα ότι οι φθηνές εισαγωγές από τη ΛΔΚ που αποτελούν αντικείμενο ντάμπινγκ, οι οποίες εισήλθαν στην αγορά της Ένωσης σε μεγάλους και συνεχώς αυξανόμενους όγκους και οι οποίες απέκλιναν σημαντικά από τις τιμές του κλάδου παραγωγής της Ένωσης κατά τη διάρκεια της υπό εξέταση περιόδου, είχαν σημαντικό αρνητικό αντίκτυπο στην οικονομική κατάσταση του κλάδου παραγωγής της Ένωσης. 3. Επίπτωση άλλων παραγόντων 3.1. Εισαγωγές από τρίτες χώρες (97) Κατά τη διάρκεια της υπό εξέταση περιόδου, σημειώθηκαν περιορισμένες εισαγωγές από τρίτες χώρες. Το συνολικό μερίδιο αγοράς των εισαγωγών από τρίτες χώρες πλην της ΛΔΚ μειώθηκε κατά 2 ποσοστιαίες μονάδες, από 17 % σε 15 %. Η δεύτερη μεγαλύτερη πηγή εισαγωγών, η Νορβηγία, διέθετε μερίδιο αγοράς 3,3 % κατά τη διάρκεια της ΠΕ. Η Τουρκία είχε μερίδιο αγοράς ύψους 2,5 % κατά τη διάρκεια της ΠΕ και η τέταρτη μεγαλύτερη πηγή εισαγωγών, οι ΗΠΑ, είχε μερίδιο αγοράς μικρότερο από 2 % κατά τη διάρκεια της ΠΕ. Πίνακας 17 Εισαγωγές από τρίτες χώρες Χώρα 2006 2007 2008 ΠΕ Νορβηγία Όγκοι (τόνοι) 34 990 28 834 35 410 24 993 Μερίδιο αγοράς (%) 3,6 % 2,8 % 3,4 % 3,3 % Μέση τιμή (EUR) 1 254 1 412 1 360 1 256 Τουρκία Όγκοι (τόνοι) 28 981 25 035 20 658 18 874 Μερίδιο αγοράς (%) 2,9 % 2,4 % 2,0 % 2,5 % Μέση τιμή (EUR) 1 097 1 155 1 202 1 077 ΗΠΑ Όγκοι (τόνοι) 22 921 24 246 20 447 13 569 Μερίδιο αγοράς (%) 2,3 % 2,3 % 2,0 % 1,8 % Μέση τιμή (EUR) 2 309 2 101 2 506 2 615 Μαλαισία Όγκοι (τόνοι) 9 541 25 569 35 200 12 601 Μερίδιο αγοράς (%) 1,0 % 2,5 % 3,4 % 1,7 % Μέση τιμή (EUR) 979 1 019 1 022 1 025 Ταϊβάν Όγκοι (τόνοι) 19 318 18 150 14 655 11 285 Μερίδιο αγοράς (%) 2,0 % 1,7 % 1,4 % 1,5 % Μέση τιμή (EUR) 1 193 1 146 1 069 975 Ινδία Όγκοι (τόνοι) 4 365 11 231 3 757 5 361 Μερίδιο αγοράς (%) 0,4 % 1,1 % 0,4 % 0,7 % Μέση τιμή (EUR) 1 308 1 232 1 315 1 240 Δημοκρατία της Κορέας Όγκοι (τόνοι) 7 959 5 974 13 934 5 116 Μερίδιο αγοράς (%) 0,8 % 0,6 % 1,3 % 0,7 % Μέση τιμή (EUR) 1 430 1 607 894 1 004 Ιαπωνία Όγκοι (τόνοι) 21 671 10 727 11 174 4 609 Μερίδιο αγοράς (%) 2,2 % 1,0 % 1,1 % 0,6 % Μέση τιμή (EUR) 1 197 1 315 1 401 1 804 Μεξικό Όγκοι (τόνοι) 4 894 9 713 7 226 3 689 Μερίδιο αγοράς (%) 0,5 % 0,9 % 0,7 % 0,5 % Μέση τιμή (EUR) 1 488 1 204 1 289 1 359 Καναδάς Όγκοι (τόνοι) 4 136 3 309 2 196 2 244 Μερίδιο αγοράς (%) 0,4 % 0,3 % 0,2 % 0,3 % Μέση τιμή (EUR) 1 303 2 025 1 761 2 146 Λοιπές χώρες Όγκοι (τόνοι) 8 954 14 848 8 519 9 227 Μερίδιο αγοράς (%) 0,9 % 1,4 % 0,8 % 1,2 % Μέση τιμή (EUR) 1 517 1 527 1 891 1 615 (98) Ο ανωτέρω πίνακας, που βασίζεται σε δεδομένα της Eurostat, δείχνει επίσης ότι τα μέσα επίπεδα τιμών άλλων εισαγωγών στα σύνορα της Ένωσης είναι γενικά πολύ υψηλότερα από τις τιμές των εισαγωγών από τη ΛΔΚ, οι οποίες αναφέρονται περιληπτικά στην αιτιολογική σκέψη 63 ανωτέρω. Συγκρίνοντας τις εν λόγω τιμές του Eurostat με τις τιμές πώλησης του κλάδου παραγωγής της Ένωσης που αναφέρονται στην αιτιολογική σκέψη 74 ανωτέρω, οι εισαγωγές από την Τουρκία εμφανίζονται σε χαμηλότερες τιμές από τις τιμές του κλάδου παραγωγής της Ένωσης κατά τη διάρκεια της ΠΕ. Ωστόσο, οι εισαγωγές από την Τουρκία κατά την ΠΕ αντιστοιχούσαν σε μερίδιο αγοράς μόλις 2,5 % και το μερίδιο αυτό είναι χαμηλότερο από το αντίστοιχο του 2006. Επιπλέον, οι τιμές των εν λόγω εισαγωγών ήταν συνεχώς πολύ υψηλότερες από τα επίπεδα τιμών των εισαγωγών από τη ΛΔΚ, τις οποίες ξεπερνούσαν κατά 14 % έως 23 %. Οι εισαγωγές από την Μαλαισία, την Ταϊβάν και τη Δημοκρατία της Κορέας εμφανίζονται και αυτές σε τιμές κατώτερες του κλάδου παραγωγής της Ένωσης. Ωστόσο, τα μερίδια αγοράς τους είναι και αυτά περιορισμένα και μειούμενα. Συνεπώς, οι εισαγωγές από την Τουρκία, τη Μαλαισία, την Ταϊβάν και τη Δημοκρατία της Κορέας, ή από οποιαδήποτε άλλη χώρα δεν θεωρήθηκε ότι είχαν αρνητικό αντίκτυπο στην κατάσταση του κλάδου παραγωγής της Ένωσης. Λόγω των ανωτέρω, εύλογα προκύπτει το συμπέρασμα ότι οι εισαγωγές από άλλες χώρες δεν διαρρηγνύουν την αιτιώδη συνάφεια μεταξύ του διαπιστωθέντος ντάμπινγκ και της σοβαρής ζημίας που υπέστη ο κλάδος παραγωγής της Ένωσης. 3.2. Αντίκτυπος της οικονομικής κρίσης (99) Αρκετοί ενδιαφερόμενοι ισχυρίστηκαν ότι η ζημία που υπέστη ο κλάδος παραγωγής της Ένωσης προκλήθηκε από την οικονομική κρίση που είχε ως αποτέλεσμα έντονη πτώση της ζήτησης. (100) Πράγματι, παρατηρείται έντονη πτώση στην κατανάλωσης της Ένωσης μεταξύ του 2008 και της ΠΕ, όπως αναφέρεται στην αιτιολογική σκέψη 60 ανωτέρω. Η πτώση αυτή ανήλθε σε ποσοστό 28 % και αναγνωρίζεται ότι προκλήθηκε από την οικονομική κρίση που έπληξε την Ένωση εκείνη την περίοδο. Οι περισσότεροι τομείς που χρησιμοποιούν προϊόντα που περιέχουν το υπό εξέταση προϊόν (αυτοκινητοβιομηχανία, αιολική ενέργεια, κατασκευές, κλπ) επλήγησαν σοβαρά από την κρίση, γεγονός που είχε ως αποτέλεσμα, στην αρχή της αλυσίδας, πτώση στη ζήτηση για γυάλινες ίνες. (101) Ωστόσο, η αρνητική επίδραση της οικονομικής ύφεσης και της συστολής της ζήτησης επιδεινώθηκε από τις αυξημένες εισαγωγές που αποτελούσαν αντικείμενο ντάμπινγκ από τη ΛΔΚ, οι οποίες διατίθεντο σε πολύ χαμηλότερες τιμές από τις τιμές του κλάδου παραγωγής της Ένωσης. Συνεπώς, ακόμα και αν η οικονομική ύφεση μπορεί να θεωρηθεί ότι συνέβαλε στη ζημία κατά τη διάρκεια της ΠΕ, αυτό δεν μπορεί σε καμία περίπτωση να μειώσει τις ζημιογόνες επιπτώσεις των φθηνών εισαγωγών που αποτέλεσαν αντικείμενο ντάμπινγκ από τη ΛΔΚ στην αγορά της Ένωσης καθ’ όλη την υπό εξέταση περίοδο. Ακόμα και σε μια κατάσταση μειωμένων πωλήσεων, ο κλάδος παραγωγής της Ένωσης θα μπορούσε να διατηρήσει ένα αποδεκτό επίπεδο όγκων και τιμών, περιορίζοντας έτσι τις αρνητικές επιπτώσεις μιας πτώσης στην κατανάλωση. Εν τούτοις, κάτι τέτοιο θα μπορούσε να συμβεί μόνο εάν δεν υπήρχε αθέμιτος ανταγωνισμός από φθηνές εισαγωγές που αποτελούν αντικείμενο ντάμπινγκ στην αγορά. Επιπλέον, ο αντίκτυπος των εισαγωγών που αποτελούν αντικείμενο ντάμπινγκ από την Κίνα οι οποίες διατίθενται σε πολύ χαμηλότερες τιμές πώλησης από τις αντίστοιχες της Ένωσης κατά την ΠΕ μπορεί να θεωρηθεί ακόμα πιο ζημιογόνος σε μια περίοδο οικονομικής κρίσης. (102) Δεδομένων των ανωτέρω περιστάσεων, η οικονομική ύφεση δεν μπορεί να θεωρηθεί πιθανή αιτία η οποία διαρρηγνύει την αιτιώδη συνάφεια μεταξύ της ζημίας που υπέστη ο κλάδος παραγωγής της Ένωσης και των εισαγωγών που αποτέλεσαν αντικείμενο ντάμπινγκ από τη ΛΔΚ. 3.3. Εξέλιξη των όγκων εισαγωγής κινεζικών προϊόντων και της οικονομικής κατάστασης του κλάδου παραγωγής της Ένωσης (103) Ορισμένοι ενδιαφερόμενοι ισχυρίστηκαν ότι δεν υφίσταται αιτιώδης συνάφεια μεταξύ των εισαγωγών που αποτελούν αντικείμενο ντάμπινγκ και της οικονομικής κατάστασης του κλάδου παραγωγής της Ένωσης δεδομένου ότι ο τελευταίος πέτυχε τα καλύτερα ποσοστά κερδοφορίας κατά τα έτη που οι εισαγωγές του υπό εξέταση προϊόντος από τη ΛΔΚ βρίσκονταν στα υψηλότερα επίπεδα και παρουσίασε τη χειρότερη απόδοση όταν οι εισαγωγές από τη ΛΔΚ μειώθηκαν στο χαμηλότερο επίπεδό τους κατά την υπό εξέταση περίοδο. (104) Από αυτή την άποψη, σημειώνεται καταρχάς ότι οι εξελίξεις στην κατανάλωση, και ιδιαίτερα η οικονομική ύφεση κατά τη διάρκεια της ΠΕ, είχαν οπωσδήποτε επιπτώσεις τόσο στους όγκους των εισαγωγών από τη ΛΔΚ και στην οικονομική κατάσταση του κλάδου παραγωγής της Ένωσης, δεδομένου του παγκόσμιου χαρακτήρα που έλαβε η κρίση. (105) Ωστόσο, όπως αναφέρθηκε ανωτέρω, οι εισαγωγές που αποτελούν αντικείμενο ντάμπινγκ από τη ΛΔΚ διατίθεντο σε πολύ χαμηλότερες τιμές από τις τιμές πώλησης του κλάδου παραγωγής της Ένωσης κατά την ΠΕ, ήτοι στη διάρκεια της οικονομικής ύφεσης. Σε αυτό προστέθηκε και το γεγονός ότι οι παραγωγοί-εξαγωγείς της ΛΔΚ κατάφεραν να το αυξήσουν λίγο παραπάνω το μερίδιο αγοράς τους ακόμα και σε περίοδο οικονομικής ύφεσης, ενώ ο κλάδος παραγωγής της Ένωσης υπέστη σοβαρές ζημίες λόγω της αδυναμίας πώλησης σε πιο επικερδείς τιμές. (106) Πράγματι, μπορεί να θεωρηθεί ότι η ανωτέρω απόκλιση των τιμών παράλληλα με το αυξανόμενο μερίδιο αγοράς των εισαγωγών που αποτελούσαν αντικείμενο ντάμπινγκ από τη ΛΔΚ προκάλεσαν ακόμα μεγαλύτερη ζημία στον κλάδο παραγωγής της Ένωσης από τη ζημία που θα προκαλούσαν σε μια περίοδο που δεν θα διακρινόταν από ευμετάβλητη κατανάλωση λόγω οικονομικής ύφεσης. (107) Δεδομένων των ανωτέρω, σε καμία περίπτωση δεν προκύπτει το συμπέρασμα ότι η σύγκριση των τάσεων των όγκων των εισαγωγών που αποτέλεσαν αντικείμενο ντάμπινγκ από τη ΛΔΚ και η οικονομική απόδοση του κλάδου παραγωγής της Ένωσης μπορεί να θεωρηθεί παράγοντας που διαρρηγνύει την αιτιώδη συνάφεια μεταξύ των εισαγωγών που αποτέλεσαν αντικείμενο ντάμπινγκ και της ζημίας που υπέστη ο κλάδος παραγωγής της Ένωσης. 3.4. Πτώση των εξαγωγικών πωλήσεων ή/και των πωλήσεων για ενδιάμεση χρήση του κλάδου παραγωγής της Ένωσης (108) Ορισμένοι ενδιαφερόμενοι ισχυρίστηκαν ότι η επιδείνωση της κερδοφορίας του κλάδου παραγωγής της Ένωσης προκλήθηκε από την πτώση στις εξαγωγικές πωλήσεις ή στη μείωση των πωλήσεων για ενδιάμεση χρήση και όχι από την πτώση των πωλήσεων εντός της Ένωσης. Σε αυτό το πλαίσιο πρέπει πρώτα να ληφθεί υπόψη ότι, εξαιρουμένου του όγκου των πωλήσεων, όλοι οι δείκτες ζημίας, συμπεριλαμβανομένης της κερδοφορίας, αξιολογήθηκαν στη βάση των πωλήσεων της αγοράς της Ένωσης σε μη συνδεδεμένα μέρη. Με άλλα λόγια, τόσο οι εξαγωγικές πωλήσεις όσο και οι πωλήσεις για ενδιάμεση χρήση αποκλείστηκαν από τον υπολογισμό τους. Δεύτερον, είναι γεγονός ότι οι εξαγωγικές πωλήσεις μειώθηκαν ελαφρώς ταχύτερα από τις πωλήσεις στην Ένωση, αλλά δεν ισχύει το ίδιο για την παραγωγή για ενδιάμεση χρήση, η οποία αντιστοιχούσε, καθ’ όλη την υπό εξέταση περίοδο, σε 22,4 % έως 24,4 % των συνολικών πωλήσεων της Ένωσης. Επιπλέον, δεδομένης της σημασίας των εξαγωγικών πωλήσεων σε σύγκριση με την αντίστοιχη των πωλήσεων του κλάδου παραγωγής της Ένωσης στην ΕΕ (κυμαίνεται μεταξύ 10 % και 14 % καθ’ όλη την υπό εξέταση περίοδο), οι εν λόγω πωλήσεις δεν μπορούν να θεωρηθούν αρκετά σημαντικές ώστε να αμφισβητηθεί η αιτιώδης συνάφεια μεταξύ των εισαγωγών που αποτέλεσαν αντικείμενο ντάμπινγκ και του αντίκτυπου στον κλάδο παραγωγής της Ένωσης. Συνεπώς, το ανωτέρω επιχείρημα απορρίπτεται. 3.5. Αυξημένη ικανότητα του κλάδου παραγωγής της Ένωσης και αυξημένο κόστος παραγωγής (109) Ένας ενδιαφερόμενος ισχυρίστηκε ότι η επιδείνωση της κατάστασης του κλάδου παραγωγής της Ένωσης οφείλεται σε εσφαλμένη απόφαση για αύξηση των ικανοτήτων. Από αυτή την άποψη, πρέπει καταρχάς να αναφερθεί ότι για πολλά χρόνια η αγορά γυάλινων ινών ήταν μια αναπτυσσόμενη αγορά και ότι η απόφαση για την αύξηση της ικανότητας ορισμένων μονάδων παραγωγής δεν μπορεί να θεωρηθεί παράλογος επιχειρηματικός σχεδιασμός σε μια κατάσταση αυξανόμενης κατανάλωσης. Επιπλέον, επισημαίνεται ότι στην πραγματικότητα, συνολικά κατά την υπό εξέταση περίοδο, η ικανότητα του κλάδου παραγωγής της Ένωσης μειώθηκε (βλ. αιτιολογική σκέψη 68 ανωτέρω). (110) Σε κάθε περίπτωση, πρέπει να σημειωθεί ότι ο κλάδος παραγωγής της Ένωσης κατάφερε να μειώσει το κόστος ανά μονάδα των βασικών πρώτων υλών παρά την αύξηση των τιμών των πρώτων υλών κατά την υπό εξέταση περίοδο: Πίνακας 18 Κόστος πρώτων υλών και μοναδιαίο κόστος παραγόμενης γυάλινης ίνας 2006 2007 2008 ΠΕ Τιμή/τόνο πρώτης ύλης (3) 100 106 104 102 Κόστος πρώτης ύλης/τόνο γυάλινης ίνας (3) 100 99 97 94 (111) Η ανωτέρω εξέλιξη του κόστους των πρώτων υλών ανά μονάδα παραγόμενης γυάλινης ίνας οφείλεται σε επενδύσεις με στόχο αυξημένη απόδοση και ανταγωνιστικότητα. Πράγματι, ο κλάδος παραγωγής της Ένωσης έχει εφαρμόσει διάφορα μέτρα για την ενίσχυση και τον εξορθολογισμό των διαδικασιών παραγωγής και του κόστους παραγωγής κατά τη διάρκεια της υπό εξέταση περιόδου. (112) Όσον αφορά το εργατικό κόστος, όπως αναφέρθηκε ήδη στις αιτιολογικές σκέψεις 75 έως 77 ανωτέρω, ο κλάδος παραγωγής της Ένωσης περιόρισε τον αριθμό των εργαζομένων του κατά 20 % κατά τη διάρκεια της υπό εξέταση περιόδου, ενώ οι μέσες αμοιβές μειώθηκαν, ακόμα και αν δεν υπολογιστεί ο αντίκτυπος των σημαντικών αποζημιώσεων. (113) Για τους ανωτέρω λόγους, απορρίπτεται το επιχείρημα σύμφωνα με το οποίο η επιδεινωμένη κατάσταση του κλάδου παραγωγής της Ένωσης προκλήθηκε στην πραγματικότητα από το αυξημένο κόστος παραγωγής, πιθανόν λόγω έλλειψης αποδοτικότητας ή υψηλού εργατικού κόστους. 3.6. Ανταγωνιστικότητα των εισαγωγών που αποτελούσαν αντικείμενο ντάμπινγκ από τη ΛΔΚ και ζημία προκαλούμενη με ιδία ευθύνη από συνδεδεμένους κινέζους παραγωγούς (114) Προβλήθηκε ο ισχυρισμός ότι η ζημία προκλήθηκε από την κλίμακα παραγωγής και τη σύγχρονη τεχνολογία που χρησιμοποιούν οι κινέζοι εξαγωγείς και όχι από ντάμπινγκ του υπό εξέταση προϊόντος. Στην πραγματικότητα, συνολικά διαπιστώνεται ότι οι παραγωγοί της Ένωσης διαθέτουν μεγάλη κλίμακα και σύγχρονες διαδικασίες παραγωγής. (115) Ένας από τους ενδιαφερομένους δήλωσε ότι ο κλάδος παραγωγής της Ένωσης μπορεί να προκάλεσε ζημία στον εαυτό του με ίδια ευθύνη λόγω των εισαγωγών από συνδεδεμένους κινέζους παραγωγούς. Σε αυτό το πλαίσιο, πρέπει να σημειωθεί ότι, όπως αναφέρεται στην αιτιολογική σκέψη 58 ανωτέρω, ο όγκος των εν λόγω εισαγωγών ήταν πολύ περιορισμένος, τόσο από άποψη παραγωγής του κλάδου παραγωγής της Ένωσης όσο και από άποψη εισαγωγών του υπό εξέταση προϊόντος από τη ΛΔΚ. (116) Συνεπώς, ούτε η έλλειψη ανταγωνιστικότητας ούτε και οι εισαγωγές από συνδεδεμένους κινέζους παραγωγούς μπορούν να θεωρηθούν παράγοντας που διαρρηγνύει την αιτιώδη συνάφεια μεταξύ των εισαγωγών που αποτέλεσαν αντικείμενο ντάμπινγκ από τη ΛΔΚ και της διαπιστωμένης ζημίας. 4. Συμπεράσματα σχετικά με την αιτιώδη συνάφεια (117) Συμπερασματικά, η ανωτέρω ανάλυση έδειξε ότι οι εισαγωγές γυάλινων ινών από τη ΛΔΚ έχουν αυξηθεί σημαντικά από άποψη ποσοτήτων κατά την υπό εξέταση περίοδο, μειώνοντας σταδιακά το μερίδιο αγοράς του κλάδου παραγωγής της Ένωσης. Επιπλέον, οι εν λόγω αυξημένες ποσότητες που εισήλθαν στην Ένωση σε τιμές ντάμπινγκ απέκλιναν σημαντικά από τις τιμές του κλάδου παραγωγής της Ένωσης, με αποτέλεσμα να εμποδίζουν τον κλάδο να περάσει στους πελάτες του την αύξηση του κόστους των πρώτων υλών. Παρότι για κάποια περίοδο ο κλάδος παραγωγής της Ένωσης κατάφερε να αντισταθμίσει τις αρνητικές επιπτώσεις της εν λόγω πίεσης μέσω των λειτουργικών της κερδών, η αντιστάθμιση αυτή δεν ήταν πλέον δυνατή όταν η οικονομική κρίση μείωσε ουσιαστικά το επίπεδο της ζήτησης. (118) Αναλύθηκαν επίσης και άλλοι παράγοντες που θα μπορούσαν να προκαλέσουν ζημία στον κλάδο παραγωγής της Ένωσης. Από αυτή την άποψη, διαπιστώθηκε ότι οι εισαγωγές από τρίτες χώρες, ο αντίκτυπος της οικονομικής κρίσης, η ανάπτυξη άλλων πωλήσεων από τον κλάδο παραγωγής της Ένωσης και άλλοι παράγοντες συμπεριλαμβανομένων όσων αναφέρονται στις αιτιολογικές σκέψεις 97 έως 116 ανωτέρω, δεν ήταν ικανοί να διαρρήξουν την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ και της ζημίας που υπέστη ο κλάδος παραγωγής της Ένωσης. (119) Βάσει της ανωτέρω ανάλυσης, η οποία διαχώρισε και διέκρινε τις επιπτώσεις όλων των γνωστών παραγόντων που επιδρούν στην κατάσταση του κλάδου παραγωγής της Ένωσης από τη ζημιογόνο επίπτωση των εισαγωγών που αποτελούν αντικείμενο ντάμπινγκ, προκύπτει προσωρινά το συμπέρασμα ότι οι εισαγωγές από τη ΛΔΚ έχουν προκαλέσει σοβαρή ζημία στον κλάδο παραγωγής της Ένωσης κατά την έννοια του άρθρου 3 παράγραφος 6 του βασικού κανονισμού. ΣΤ. ΣΥΜΦΕΡΟΝ ΤΗΣ ΕΝΩΣΗΣ (120) Σύμφωνα με το άρθρο 21 του βασικού κανονισμού, η Επιτροπή εξέτασε κατά πόσον, παρά τα συμπεράσματα σχετικά με το ντάμπινγκ, τη ζημία και την αιτιώδη συνάφεια, υπήρχαν επιτακτικοί λόγοι που οδηγούσαν στο συμπέρασμα ότι η λήψη μέτρων στη συγκεκριμένη περίπτωση δεν εξυπηρετεί το συμφέρον της Ένωσης. Γι’ αυτό το σκοπό και βάσει του άρθρου 21 παράγραφος 1 του βασικού κανονισμού, η Επιτροπή εξέτασε τον πιθανό αντίκτυπο ενδεχόμενων μέτρων για όλα τα εμπλεκόμενα μέρη, καθώς και τις πιθανές συνέπειες της μη λήψης μέτρων. (121) Η Επιτροπή έστειλε ερωτηματολόγια σε ανεξάρτητους εισαγωγείς και χρήστες. Εστάλησαν συνολικά 60 ερωτηματολόγια. Τελικά, δύο εισαγωγείς και 13 χρήστες απάντησαν στο ερωτηματολόγιο εντός της καθορισμένης προθεσμίας. Επιπλέον, αρκετοί εισαγωγείς και χρήστες εμφανίστηκαν στη διάρκεια της διαδικασίας με επιστολές που εξέφραζαν την αντίθεσή τους σε ενδεχόμενα μέτρα σε αυτή την περίπτωση. 1. Συμφέρον του κλάδου παραγωγής της Ένωσης (122) Όπως αναφέρεται στην αιτιολογική σκέψη 56, το ομοειδές προϊόν κατασκεύαζαν 11 παραγωγοί της Ένωσης. Οι οχτώ καταγγέλλοντες αντιπροσώπευαν πάνω από το 90 % της παραγωγής της Ένωσης· δύο άλλοι υποστήριξαν την καταγγελία ενώ η 11η εταιρεία δεν την υποστήριξε αλλά ούτε και αντιτάχθηκε σε αυτήν. (123) Οι τρεις εταιρείες του δείγματος, οι οποίες αντιπροσωπεύουν περίπου το 60% της συνολικής παραγωγής της Ένωσης, απασχολούσαν 3 300 άτομα που εμπλέκονται άμεσα στην παραγωγή, τις πωλήσεις και τη διαχείριση του ομοειδούς προϊόντος. Υπενθυμίζεται ότι οι δείκτες ζημίας σημείωσαν γενική αρνητική τάση και ότι ιδιαίτερα οι δείκτες που αφορούν το μερίδιο αγοράς και την οικονομική απόδοση του κλάδου παραγωγής της Ένωσης, όπως την κερδοφορία, την απόδοση των επενδύσεων και την ταμειακή ροή, επηρεάστηκαν σοβαρά. Συγκεκριμένα, κατά την υπό εξέταση περίοδο, η κερδοφορία του κλάδου παραγωγής της Ένωσης μειώθηκε από το ήδη χαμηλό επίπεδο του 0,3 % στο -15,0 %, ενώ το μερίδιο αγοράς τους μειώθηκε κατά 5,6 ποσοστιαίες μονάδες. (124) Αν επιβληθούν μέτρα, αναμένεται ότι η πτώση των τιμών και η απώλεια του μεριδίου αγοράς θα σταματήσει και ότι οι τιμές πώλησης του κλάδου παραγωγής της Ένωσης θα αρχίσει να ανακάμπτει, με αποτέλεσμα σημαντική βελτίωση της οικονομικής κατάστασης του κλάδου παραγωγής της Ένωσης. (125) Από την άλλη, είναι πιθανόν να συνεχιστεί η επιδείνωση της αγοράς και της οικονομικής κατάστασης του κλάδου παραγωγής της Ένωσης εάν δεν επιβληθούν μέτρα αντιντάμπινγκ. Σε μια τέτοια περίπτωση, ο κλάδος παραγωγής της Ένωσης αναμένεται να χάσει περαιτέρω μερίδιο αγοράς και να μην είναι πλέον σε θέση να ακολουθήσει τις τιμές της αγοράς που ορίζουν οι εισαγωγές από τη ΛΔΚ. Ως αποτέλεσμα είναι πιθανόν να προκληθεί περαιτέρω μείωση στην παραγωγή και τις επενδύσεις και να κλείσουν περισσότερες εγκαταστάσεις παραγωγής στην Ένωση, γεγονός που θα οδηγήσει σε μεγάλες απώλειες θέσεων εργασίας. (126) Κατά συνέπεια, προκύπτει προσωρινά το συμπέρασμα ότι η επιβολή μέτρων αντιντάμπινγκ συμφέρει εμφανώς τον κλάδο παραγωγής της Ένωσης. 2. Συμφέροντα των μη συνδεδεμένων εισαγωγέων στην Ένωση (127) Όπως αναφέρεται ανωτέρω, δεν έγινε δειγματοληψία για τους μη συνδεδεμένους εισαγωγείς και δύο μη συνδεδεμένοι εισαγωγείς συνεργάστηκαν πλήρως στην παρούσα έρευνα υποβάλλοντας τις απαντήσεις τους στο ερωτηματολόγιο. Μικρό μόνο μέρος του κύκλου εργασιών των εν λόγω δύο εισαγωγέων (7 % και 25 % αντίστοιχα) προέρχεται από τις δραστηριότητές τους που σχετίζονται με το υπό εξέταση προϊόν από τη ΛΔΚ. Και οι δύο αντιτάχθηκαν σε ενδεχόμενη επιβολή μέτρων αντιντάμπινγκ καθώς θεώρησαν ότι θα οδηγήσει σε διακοπή των εισαγωγών του υπό εξέταση προϊόντος από τη ΛΔΚ. (128) Οι εισαγωγές που δήλωσαν οι εν λόγω δύο εισαγωγείς ωστόσο αντιπροσωπεύουν πολύ μικρό ποσοστό του συνόλου των εισαγωγών από τη ΛΔΚ κατά την ΠΕ (λιγότερο από 1 %). Δεν συνεργάστηκαν άλλοι εισαγωγείς υποβάλλοντας απαντήσεις στο ερωτηματολόγιο ή εμπεριστατωμένα σχόλια. Σε αυτή τη βάση, προκύπτει προσωρινά το συμπέρασμα ότι η επιβολή προσωρινών μέτρων δεν θα έχει αρνητικές επιπτώσεις στο συμφέρον των εισαγωγών της ΕΕ σε σημαντικό βαθμό. 3. Συμφέρον των χρηστών (129) Το νήμα από γυάλινες ίνες που υπόκειται στην παρούσα διαδικασία χρησιμοποιείται για μεγάλο αριθμό εφαρμογών. Εξασφαλίστηκε η συνεργασία των ακόλουθων ομάδων χρηστών: υφαντουργοί (τόσο πολυτελών ειδικών υφασμάτων όσο και πιο συνηθισμένων υφασμάτων, π.χ. για τουρμπίνες αιολικής ενέργειας, για θαλάσσιες εφαρμογές, στις μεταφορές, στην αεροδιαστημική και στις υποδομές)· παραγωγοί επενδύσεων· κατασκευαστές συνθέτων, για χρήση μεταξύ άλλων και στην αυτοκινητοβιομηχανία· παραγωγοί σύνθετων ημικατεργασμένων ή τελικών προϊόντων. (130) Οι όγκοι του υπό εξέταση προϊόντος από τη ΛΔΚ που αγοράστηκαν από τους συνεργαζόμενους χρήστες αντιστοιχούσαν περίπου σε 20 % των εισαγωγών γυάλινων ινών από τη ΛΔΚ κατά τη διάρκεια της ΠΕ. Από τις πληροφορίες που υποβλήθηκαν μέσω των απαντήσεων στο ερωτηματολόγιο φαίνεται επίσης ότι ο κλάδος των χρηστών της Ένωσης απασχολεί σημαντικό αριθμό εργαζομένων. Παρότι από αυτή την άποψη σε αυτό το στάδιο δεν υποβλήθηκαν πλήρη και εμπεριστατωμένα δεδομένα, ο αριθμός των ατόμων που εργάζονται στον κλάδο μεταγενέστερης χρήσης της ΕΕ εκτιμώνται προσωρινά, βάσει των πληροφοριών που περιλαμβάνονται στις απαντήσεις στα ερωτηματολόγια, σε 50 000-75 000. Στην ίδια βάση, οι απασχολούμενοι στα τμήματα που χρησιμοποιούν γυάλινες ίνες των εταιρειών που χρησιμοποιούσαν κινεζικές γυάλινες ίνες κατά την ΠΕ εκτιμώνται κατά προσέγγιση σε 27 000. (131) Οι περισσότεροι από τους συνεργαζόμενους χρήστες ανέφεραν ότι αγοράζουν γυάλινες ίνες από πηγές στην Κίνα αλλά και αλλού, συμπεριλαμβανομένων και των Ευρωπαίων παραγωγών. Μερικοί μόνο εξ αυτών αγόραζαν τις γυάλινες ίνες τους αποκλειστικά από τη ΛΔΚ. Στον σχετικό τομέα, υπάρχει μεγάλη ποικιλία δραστηριοτήτων του κλάδου μεταγενέστερης χρήσης, αλλά το μέγεθος των εν λόγω εταιρειών μπορεί επίσης να ποικίλλει σε σημαντικό βαθμό - και ορισμένες εξ αυτών αποτελούν μέρος μεγαλύτερων ομίλων εταιρειών που δραστηριοποιούνται σε διεθνές επίπεδο ενώ άλλες είναι απόλυτα ανεξάρτητες. 3.1. Πιθανές επιπτώσεις των μέτρων στην κερδοφορία των χρηστών (132) Βάσει των απαντήσεων στο ερωτηματολόγιο, ο κλάδος των χρηστών γυάλινων ινών είναι φαινομενικά σχετικά υγιής. Πράγματι, πολλοί από τους συνεργαζόμενους χρήστες ανέφεραν κέρδη από την παραγωγή και τις πωλήσεις των προϊόντων τους που περιείχαν το υπό εξέταση προϊόν κατά τη διάρκεια της υπό εξέταση περιόδου συμπεριλαμβανομένης της ΠΕ. Ωστόσο, κάποιοι χρήστες ανέφεραν απώλειες στην εν λόγω δραστηριότητα κατά τη διάρκεια της ΠΕ αλλά το κέρδος κάποιων άλλων κυμαινόταν μεταξύ 5% και 10 %. (133) Το κόστος αγοράς γυάλινων ινών αντιπροσωπεύει γενικά σημαντικό μέρος του κόστους κατασκευής των προϊόντων της βιομηχανίας χρηστών. Σύμφωνα με τα αναφερθέντα δεδομένα το εν λόγω μερίδιο, ανάλογα με το προϊόν που κατασκευάζεται από αυτό, μπορεί να κυμανθεί από 10 % έως και πάνω από 50 %. Συνεπώς, για ορισμένους χρήστες η αύξηση του κόστους αγοράς των κινεζικών γυάλινων ινών ενδέχεται να έχει μεγάλο αντίκτυπο στο κόστος. (134) Βάσει των πληροφοριών που περιέχονται στις απαντήσεις στο ερωτηματολόγιο από τους συνεργαζόμενους χρήστες, κατά μέσο όρο, ο ενδεχόμενος αντίκτυπος των μέτρων αντιντάμπινγκ στο κέρδος εκτιμάται κατά προσέγγιση σε 1 % του κύκλου εργασιών όλων των εταιρειών στις οποίες υπάρχουν τμήματα που χρησιμοποιούν γυάλινες ίνες, αλλά σε λιγότερο από 0,5 % του κύκλου εργασιών των εταιρειών στις οποίες υπάρχουν τμήματα που χρησιμοποιούν γυάλινες ίνες. Με άλλα λόγια, η κερδοφορία ενός τμήματος που χρησιμοποιεί γυάλινες ίνες και η κερδοφορία μιας εταιρείας συνολικά, θα επηρεαστούν κατά μέσο όρο κατά μία και κατά λιγότερο από μισή ποσοστιαία μονάδα αντίστοιχα. (135) Πρέπει να σημειωθεί ωστόσο ότι στην περίπτωση ορισμένων εταιρειών χρηστών, ο ανωτέρω αντίκτυπος μπορεί να είναι υψηλότερος, ως και 5 % περίπου του κύκλου εργασιών της εταιρείας. Δεδομένων των επιπέδων κέρδους ορισμένων χρηστών και του μεριδίου του γυάλινων ινών στο κόστος παραγωγής τους, δεν μπορεί να αποκλειστεί η πιθανότητα να επηρεαστεί η κερδοφορία τους από έντονη αύξηση της τιμής των γυάλινων ινών, εκτός και αν η εν λόγω αύξηση μπορεί να μεταφερθεί πλήρως ή τουλάχιστον σε σημαντικό βαθμό στους πελάτες τους. (136) Σε γενικές γραμμές, προκύπτει το προσωρινό συμπέρασμα ότι ενώ μερικές εταιρείες χρηστών ενδέχεται να επηρεαστούν περισσότερο από τον ενδεχόμενο αντίκτυπο των μέτρων αντιντάμπινγκ, άλλοι χρήστες είναι πιθανό να επηρεαστούν σε αρκετά περιορισμένο βαθμό. 3.2. Έλλειψη εναλλαξιμότητας (137) Ορισμένοι χρήστες ισχυρίστηκαν ότι πολλές από τις γυάλινες ίνες που χρειάζεται ο κλάδος των χρηστών δεν μπορούν να αγοραστούν ετοιμοπαράδοτα. Αντιθέτως, οι προμηθευτές πρέπει να διέλθουν από μια χρονοβόρα και περίπλοκη διαδικασία αξιολόγησης καταλληλότητας η οποία μπορεί να διαρκέσει από 6 ως 12 μήνες, χωρίς εγγύηση επιτυχίας. Συνεπώς, η αλλαγή προμηθευτή για να αποφευχθεί η καταβολή δασμού αντιντάμπινγκ θα ήταν δαπανηρή, αδύνατη σε βραχυπρόθεσμο επίπεδο και ριψοκίνδυνη από τεχνολογικής άποψης. (138) Από αυτή την άποψη, αναγνωρίζεται ότι σε ορισμένες εφαρμογές τα χαρακτηριστικά του υπό εξέταση προϊόντος μπορεί όντως να απαιτούν χρονοβόρα διαδικασία αξιολόγησης καταλληλότητας που περιλαμβάνει δοκιμές. Ωστόσο, και δεδομένων των σχολίων που ελήφθησαν από αρκετούς χρήστες, φαίνεται ότι προς το παρόν υπάρχουν πολλαπλές πηγές για τις περισσότερες περιπτώσεις. Πρέπει επίσης να σημειωθεί ότι σκοπός των μέτρων αντιντάμπινγκ δεν είναι να αποκλείσουν ορισμένους προμηθευτές από την αγορά της Ένωσης - αντιθέτως, κάθε προτεινόμενο μέτρο έχει ως αποκλειστικό στόχο την αποκατάσταση του θεμιτού εμπορίου και τη διόρθωση μιας στρεβλωμένης κατάστασης στην αγορά. (139) Συνεπώς, προκύπτει προσωρινά το συμπέρασμα ότι η επιβολή μέτρων για τις κινέζικες γυάλινες ίνες είναι μάλλον απίθανο να καταλήξει σε προσωρινή διακοπή της προμήθειας πρώτων υλών στον κλάδο των χρηστών. 3.3. Αδυναμία μεταβίβασης της αύξησης του κόστους και αυξημένος ανταγωνισμός από προϊόντα μεταγενέστερης χρήσης εκτός ΕΕ (140) Μερικοί χρήστες δήλωσαν ότι δεν θα ήταν σε θέση να μεταβιβάσουν τις αυξήσεις των τιμών των γυάλινων ινών στους πελάτες των προϊόντων τους. Οι εν λόγω χρήστες ανέφεραν ότι υπάρχει έντονος ανταγωνισμός στις αγορές των προϊόντων τους και ότι οι πελάτες τους θα μπορούσαν εύκολα να αλλάξουν προμηθευτή αν οι ίδιοι αυξήσουν τις τιμές. (141) Δεδομένης της ποικιλίας των εταιρειών χρηστών, είναι δύσκολο να αξιολογηθεί συνολικά η δυνατότητα των χρηστών να μεταβιβάσουν ενδεχόμενες αυξήσεις του κόστους στους πελάτες τους. Ωστόσο, βάσει των δεδομένων που περιέχονται στις απαντήσεις των χρηστών στα ερωτηματολόγια, μπορεί να υποτεθεί ότι ακόμα και αν κάποιος χρήστης δεν μπορεί να μεταβιβάσει το μεγαλύτερο μέρος της αύξησης του κόστους, στις περισσότερες περιπτώσεις ο κύκλος εργασιών και η κερδοφορία του θα επηρεαστούν σε περιορισμένο βαθμό. (142) Όσον αφορά τον ανταγωνισμό, μερικοί χρήστες εξέφρασαν επίσης την ανησυχία ότι η επιβολή δασμών αντιντάμπινγκ θα οδηγήσει σε αύξηση του ανταγωνισμού από προμηθευτές της αγοράς μεταγενέστερης χρήσης εκτός ΕΕ, καθώς τα προϊόντα μεταγενέστερης χρήσης δεν θα αποτελέσουν αντικείμενο προστατευτικών μέτρων, και σε αλλαγή των εισαγωγών από τη ΛΔΚ, από τις γυάλινες ίνες σε προϊόντα μεταγενέστερης χρήσης, όπως σύνθετα, υφάσματα και σύνθετα πτερύγια για ανεμογεννήτριες. Μάλιστα, όσον αφορά τη ΛΔΚ, αναφέρθηκε ότι υπήρχε ήδη ανταγωνισμός από τη ΛΔΚ ή πολλές από τις εν λόγω αγορές και ότι θα ήταν λογικό ο σχετικός ανταγωνισμός να αυξηθεί με την επιβολή μέτρων έναντι των γυάλινων ινών. Συνεπώς, προβλήθηκε το επιχείρημα ότι ο κλάδος των χρηστών θα αναγκαστεί να πληρώνει περισσότερο για τις γυάλινες ίνες του, αλλά και θα πρέπει να αντιμετωπίσει αυξημένο ανταγωνισμό. Σε ένα τέτοιο επιχειρηματικό περιβάλλον, δεν θα είναι δυνατή η μεταβίβαση σημαντικού μέρους τυχόν αύξησης των τιμών στους πελάτες. (143) Από αυτή την άποψη, πρέπει να σημειωθεί ότι το γεγονός ότι η επιβολή των μέτρων αντιντάμπινγκ ενδέχεται να προκαλέσει περισσότερο ανταγωνισμό δεν μπορεί να είναι λόγος να μην επιβληθούν τα εν λόγω μέτρα, εφόσον απαιτούνται. Ο ευρωπαϊκός κλάδος των χρηστών γυάλινων ινών έχει τα ίδια δικαιώματα με τον κλάδο κατασκευής γυάλινων ινών και θα είχε κάθε δικαίωμα να προσφύγει στην εμπορική νομοθεσία της ΕΕ και να ζητήσει έρευνα αντιντάμπινγκ για τα προϊόντα του, εφόσον έχει ικανοποιητικούς λόγους και μπορεί να επιδείξει στοιχεία ζημιογόνου ντάμπινγκ εκ πρώτης όψεως. (144) Κατά συνέπεια, το ανωτέρω επιχείρημα που αφορά ενδεχόμενη αύξηση του ανταγωνισμού από προϊόντα μεταγενέστερης χρήσης εκτός ΕΕ δεν μπορεί να δικαιολογήσει τη μη επιβολή μέτρων αντιντάμπινγκ. 3.4. Ελλείψεις προσφοράς (145) Ορισμένοι χρήστες υποστήριξαν ότι μετά την ΠΕ υπήρχε ήδη έλλειψη προσφοράς στην αγορά της Ένωσης και ότι η επιβολή μέτρων αντιντάμπινγκ ενδέχεται να επιβαρύνει την κατάσταση, καθώς θα οδηγήσει σε μειωμένες εισαγωγές από τη ΛΔΚ ενώ οι εν λόγω εισαγωγές είναι απαραίτητες δεδομένης της μεγάλης και αυξανόμενης ζήτησης. (146) Οι καταγγέλλοντες αναγνώρισαν ότι υπήρχε στενότητα στην προσφορά ορισμένων ομάδων προϊόντων που κατασκευάζονται από τον κλάδο της Ένωσης, αλλά θεώρησαν ότι ήταν προσωρινή και ότι οφειλόταν σε ελλείψεις προσφοράς λόγω της ανάκαμψης της αγοράς από την οικονομική κρίση. Ανέφεραν επίσης ότι ο κλάδος παραγωγής της Ένωσης θα ήταν σε θέση να ικανοποιήσει την προβλεπόμενη αύξηση της ζήτησης από τους κλάδους μεταγενέστερης χρήσης της ΕΕ, κυρίως με τη μη χρησιμοποιούμενη ικανότητά του η οποία θα μπορούσε γρήγορα να τεθεί σε λειτουργία, περαιτέρω τεχνολογικές βελτιώσεις και ανοικοδομήσεις κλιβάνων, σε περίπτωση αποκατάστασης των υγιών επιπέδων κερδοφορίας. (147) Από αυτή την άποψη, πρέπει να σημειωθεί καταρχάς ότι ο σκοπός των μέτρων αντιντάμπινγκ είναι η διόρθωση των αθέμιτων εμπορικών πρακτικών που έχουν ζημιογόνες επιπτώσεις για τον κλάδο παραγωγής της Ένωσης και η αποκατάσταση μιας κατάστασης αποτελεσματικού ανταγωνισμού στην αγορά της ΕΕ, προκειμένου να μην παρεμποδίζονται οι εισαγωγές. Επομένως, παρότι τα επίπεδα τιμών της ΕΕ για το υπό εξέταση προϊόν που προέρχεται από τη ΛΔΚ κατά πάσα πιθανότητα θα αυξηθούν μετά την επιβολή μέτρων αντιντάμπινγκ, τα προτεινόμενα μέτρα δεν θα αποκλείσουν τους παραγωγούς εξαγωγείς της ΛΔΚ από την αγορά της Ένωσης και συνεπώς θα επιτρέψουν τη συνέχιση των εισαγωγών του υπό εξέταση προϊόντος από τη ΛΔΚ στην αγορά της Ένωσης. (148) Όσον αφορά τη δυνατότητα του κλάδου παραγωγής της Ένωσης να συμπληρώσει ενδεχόμενη έλλειψη προμηθειών κινεζικών γυάλινων ινών, πρέπει να σημειωθεί ότι το τρέχον επίπεδο χρησιμοποίησης παραγωγικής ικανότητας του κλάδου της Ένωσης επιβεβαιώνει κατά τα φαινόμενα ότι η ζήτηση της αγοράς μπορεί να καλυφθεί από ικανοποιητικές προμήθειες. Πράγματι, ακόμα και το σύνολο των 116 413 τόνων κινεζικών εισαγωγών γυάλινων ινών κατά την ΠΕ θα μπορούσε θεωρητικά να καλυφθεί από την μη χρησιμοποιούμενη ικανότητα του κλάδου παραγωγής της Ένωσης, η οποία υπολογίστηκε στους 200 000 τόνους κατά τη διάρκεια της ΠΕ. (149) Λόγω των ανωτέρω, μπορεί να προκύψει προσωρινά το συμπέρασμα ότι ενδεχόμενη έλλειψη προσφοράς μπορεί να αντιμετωπιστεί με εκτενή χρησιμοποίηση της ικανότητας του κλάδου παραγωγής της Ένωσης, με άλλες εισαγωγές καθώς και με εισαγωγές του υπό εξέταση προϊόντος που δεν αποτελούν αντικείμενο ντάμπινγκ από τη ΛΔΚ. 4. Συμπέρασμα σχετικά με το συμφέρον της Ένωσης (150) Συμπερασματικά, αναμένεται η επιβολή των μέτρων για εισαγωγές του υπό εξέταση προϊόντος που αποτελούν αντικείμενο ντάμπινγκ από τη ΛΔΚ να προσφέρει μια ευκαιρία στον κλάδο παραγωγής της Ένωσης να βελτιώσει την κατάστασή του μέσω αυξημένων όγκων πωλήσεων, τιμών πώλησης και μεριδίου αγοράς. Παρότι ενδέχεται να προκύψουν ορισμένες αρνητικές επιπτώσεις με τη μορφή αύξησης του κόστους για ορισμένους χρήστες, είναι πιθανόν να αντισταθμιστούν από τα αναμενόμενα οφέλη για τους παραγωγούς και τους προμηθευτές τους. (151) Εν όψει των ανωτέρω, προκύπτει προσωρινά το συμπέρασμα ότι σε τελική ανάλυση δεν υφίστανται επιτακτικοί λόγοι κατά της επιβολής προσωρινών μέτρων για τις εισαγωγές του υπό εξέταση προϊόντος που προέρχονται από τη ΛΔΚ. Εν τούτοις, αυτή η προσωρινή αξιολόγηση ενδέχεται να απαιτεί περαιτέρω προσεκτική ανάλυση κατόπιν σχολίων των ενδιαφερόμενων μερών. Ζ. ΠΡΟΣΩΡΙΝΑ ΜΕΤΡΑ ΑΝΤΙΝΤΑΜΠΙΝΓΚ (152) Δεδομένων των συμπερασμάτων που προέκυψαν όσον αφορά το ντάμπινγκ, την ζημία, την αιτιώδη συνάφεια και το συμφέρον της Ένωσης, πρέπει να επιβληθούν προσωρινά μέτρα για τις εισαγωγές του υπό εξέταση προϊόντος από την Λαϊκή Δημοκρατία της Κίνας προκειμένου να αποτραπεί περαιτέρω ζημία για τον κλάδο παραγωγής της Ένωσης από τις εισαγωγές που αποτελούν αντικείμενο ντάμπινγκ. 1. Επίπεδο εξάλειψης της ζημίας (153) Τα προσωρινά μέτρα στις εισαγωγές καταγωγής ΛΔΚ θα πρέπει να επιβληθούν σε επίπεδο επαρκές για την αποσόβηση του κινδύνου πρόκλησης ζημίας στον κλάδο παραγωγής της Ένωσης από τις εισαγωγές με ντάμπινγκ, χωρίς υπέρβαση του διαπιστωθέντος περιθωρίου ντάμπινγκ. Κατά τον υπολογισμό του ύψους του δασμού που είναι αναγκαίος για την άρση των συνεπειών των ζημιογόνων πρακτικών ντάμπινγκ, λαμβάνεται υπόψη το γεγονός ότι τα μέτρα θα πρέπει να επιτρέπουν στον κλάδο παραγωγής της Ένωσης να καλύψει το κόστος του και να επιτύχει συνολικά κέρδη προ φόρων που θα μπορούσε εύλογα να επιτύχει υπό κανονικές συνθήκες ανταγωνισμού, δηλαδή χωρίς τις εισαγωγές που αποτέλεσαν αντικείμενο ντάμπινγκ. (154) Ο κλάδος παραγωγής της Ένωσης ισχυρίστηκε ότι για τον προσδιορισμό του επιπέδου εξάλειψης της ζημίας πρέπει να χρησιμοποιηθεί ως στόχος κέρδος 12 % με 15 %. Ωστόσο, τα στοιχεία που έχουν παρασχεθεί μέχρι σήμερα δεν καταδεικνύουν πειστικά ότι ένα τέτοιο επίπεδο κέρδους είναι το ελάχιστο αναγκαίο για τη διασφάλιση βιώσιμης επιχειρηματικής δραστηριότητας του κλάδου παραγωγής της Ένωσης στον εν λόγω επιχειρηματικό τομέα. Εφόσον υπάρχει έλλειψη απτών αποδεικτικών στοιχείων για το υψηλότερο επίπεδο κέρδους-στόχου, θεωρήθηκε προσωρινά ότι ένα κέρδος στόχος ύψους 5 % θα ήταν κατάλληλο για τον προσδιορισμό του επιπέδου εξάλειψης της ζημίας. (155) Σε αυτή τη βάση, υπολογίστηκε μια μη ζημιογόνος τιμή για τον κλάδο παραγωγής του ομοειδούς προϊόντος της Ένωσης. Η μη ζημιογόνος τιμή προσδιορίστηκε με αφαίρεση του περιθωρίου κέρδους από την τιμή εκ του εργοστασίου και προσθήκη στην υπολογισθείσα τιμή αντιστάθμισης του προαναφερθέντος στοχευμένου περιθωρίου κέρδους. (156) Σαν αποτέλεσμα, προσδιορίστηκαν προσωρινά τα ακόλουθα επίπεδα εξάλειψης της ζημίας: Εταιρεία Επίπεδο εξάλειψης της ζημίας New Changhai Group 61,4 % Άλλες συνεργαζόμενες εταιρείες 104,2 % Υπολειπόμενο 104,2 % 2. Προσωρινά μέτρα (157) Βάσει των προαναφερομένων και σύμφωνα με το άρθρο 7 παράγραφος 2 του βασικού κανονισμού, εκτιμάται ότι πρέπει να επιβληθεί προσωρινός δασμός αντιντάμπινγκ στις εισαγωγές του υπό εξέταση προϊόντος καταγωγής ΛΔΚ, που θα αντιστοιχεί στο κατώτατο περιθώριο ντάμπινγκ και στο επίπεδο εξάλειψης ζημίας που προσδιορίστηκε, σύμφωνα με τον κανόνα του ήσσονος δασμού, που αποτελεί σε κάθε περίπτωση το περιθώριο ζημίας. (158) Λόγω του ιδιαίτερα υψηλού ποσοστού των συνεργαζόμενων κινέζων παραγωγών-εξαγωγέων, ο προσωρινός δασμολογικός συντελεστής για συνεργαζόμενους παραγωγούς-εξαγωγείς που δεν έλαβαν ατομική μεταχείριση ή εξέταση και για τυχόν μη συνεργαζόμενους παραγωγούς-εξαγωγείς είναι ο ίδιος. Βάσει των ανωτέρω, οι προτεινόμενοι δασμολογικοί συντελεστές είναι οι ακόλουθοι: Εταιρεία Προσωρινός δασμός New Changhai Group 8,5 % Άλλες συνεργαζόμενες εταιρείες 43,6 % Όλες οι άλλες εταιρείες 43,6 % (159) Οι ατομικοί δασμολογικοί συντελεστές αντιντάμπινγκ σε επίπεδο εταιρείας, που προσδιορίζονται στον παρόντα κανονισμό, καθορίστηκαν βάσει των διαπιστώσεων της παρούσας έρευνας. Συνεπώς, αντικατοπτρίζουν την κατάσταση που διαπιστώθηκε κατά τη διάρκεια της έρευνας όσον αφορά τις εν λόγω εταιρείες. Αυτοί οι δασμολογικοί συντελεστές (σε αντίθεση με το δασμό σε επίπεδο χώρας που εφαρμόζεται σε «όλες τις άλλες εταιρείες») εφαρμόζονται επομένως αποκλειστικά στις εισαγωγές προϊόντων καταγωγής της οικείας χώρας, που παράγονται από τις εταιρείες και συνεπώς από τα συγκεκριμένα αναφερόμενα νομικά πρόσωπα. Τα εισαγόμενα προϊόντα που παράγονται από οποιαδήποτε άλλη εταιρεία η οποία δεν αναφέρεται ρητά στο διατακτικό του παρόντος κανονισμού με την επωνυμία και τη διεύθυνσή της, συμπεριλαμβανομένων των φορέων που συνδέονται με τις εταιρείες που αναφέρονται ρητά, δεν δύνανται να επωφελούνται από τους εν λόγω συντελεστές και υπόκεινται στο δασμολογικό συντελεστή που εφαρμόζεται σε «όλες τις άλλες εταιρείες». (160) Οποιοδήποτε αίτημα για την εφαρμογή αυτών των ατομικών δασμολογικών συντελεστών αντιντάμπινγκ σε επίπεδο εταιρείας (π.χ. μετά από αλλαγή της επωνυμίας της επιχείρησης ή μετά τη δημιουργία νέας επιχείρησης παραγωγής ή πωλήσεων) θα πρέπει να υποβάλλεται αμέσως στην Επιτροπή (4) μαζί με όλες τις σχετικές πληροφορίες και, ιδίως, οποιαδήποτε αλλαγή των δραστηριοτήτων της εταιρείας σχετικά με την παραγωγή, τις εγχώριες και εξαγωγικές πωλήσεις, όπως, για παράδειγμα, αλλαγή της επωνυμίας ή αλλαγή της επιχείρησης παραγωγής και πωλήσεων. Ενδεχομένως, ο κανονισμός τροποποιείται αναλόγως, με την επικαιροποίηση του καταλόγου των εταιρειών που τυγχάνουν ατομικών δασμών. (161) Για να εξασφαλιστεί η ορθή επιβολή του δασμού αντιντάμπινγκ, το επίπεδο δασμού για όλες τις άλλες εταιρείες δεν θα πρέπει να εφαρμόζεται μόνο στους μη συνεργαζόμενους παραγωγούς-εξαγωγείς, αλλά επίσης και στους παραγωγούς εκείνους οι οποίοι δεν είχαν πραγματοποιήσει εξαγωγές του υπό εξέταση προϊόντος στην Ένωση κατά την ΠΕ. Η. ΤΕΛΙΚΗ ΔΙΑΤΑΞΗ (162) Για λόγους χρηστής διοίκησης, θα πρέπει να ταχθεί προθεσμία εντός της οποίας τα ενδιαφερόμενα μέρη που αναγγέλθηκαν εντός της προθεσμίας που καθοριζόταν στην ανακοίνωση για την έναρξη διαδικασίας, μπορούν να γνωστοποιήσουν γραπτώς τις απόψεις τους και να ζητήσουν ακρόαση. Επιπλέον, θα πρέπει να επισημανθεί ότι τα συμπεράσματα σχετικά με την επιβολή δασμών, που συνάγονται για τους σκοπούς του παρόντος κανονισμού, είναι προσωρινά και ότι μπορεί να χρειαστεί να αναθεωρηθούν ενόψει της επιβολής οριστικών μέτρων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται προσωρινός δασμός αντιντάμπινγκ στις εισαγωγές κομμένων νημάτων από γυάλινες ίνες, μήκους όχι μεγαλύτερου των 50 χιλιοστών· νημάτων από γυάλινες ίνες με πολλαπλές στρώσεις, εξαιρουμένων των νημάτων με πολλαπλές στρώσεις που υφίστανται ειδική επεξεργασία επικάλυψης και εμποτισμού και παρουσιάζουν απώλεια στη διαπύρωση μεγαλύτερη του 3 % (όπως καθορίζεται βάσει του προτύπου ISO 1887)· φιτιλιών από γυάλινες ίνες, εξαιρουμένων των φιτιλιών που υφίστανται ειδική επεξεργασία επικάλυψης και εμποτισμού και παρουσιάζουν απώλεια στη διαπύρωση μεγαλύτερη του 3 % (όπως καθορίζεται βάσει του προτύπου ISO 1887)· και πατακιών που είναι κατασκευασμένα από νήμα από γυάλινες ίνες, εκτός από τα πατάκια από υαλοβάμβακα τα οποία εμπίπτουν επί του παρόντος στους κωδικούς ΣΟ 7019 11 00, ex 7019 12 00, ex 7019 19 10 και ex 7019 31 00 (κωδικοί TARIC 7019310029, 7019120021, 7019120022, 7019120023, 7019120024, 7019120039, 7019191061, 7019191062, 7019191063, 7019191064, 7019191065, 7019191066, 7019191079 και 7019310099), καταγωγής Λαϊκής Δημοκρατίας της Κίνας. 2. Ο συντελεστής του προσωρινού δασμού αντιντάμπινγκ που εφαρμόζεται στην καθαρή τιμή «ελεύθερο στα σύνορα της Ένωσης», πριν από την επιβολή δασμού, για τα προϊόντα που περιγράφονται στην παράγραφο 1 και παράγονται από τις εταιρείες που αναφέρονται κατωτέρω, καθορίζεται ως εξής: Εταιρεία Δασμός αντιντάμπινγκ (%) Πρόσθετος κωδικός TARIC Changzhou New Changhai Fiberglass Co., Ltd. και Jiangsu Changhaizhou Composite Materials Holding Co., Ltd., Tangqiao, Yaoguan Town, Changzhou City, Jiangsu 8,5 A983 Όλες οι άλλες εταιρείες 43,6 A999 3. Η θέση σε ελεύθερη κυκλοφορία εντός της Ένωσης του προϊόντος που αναφέρεται στην παράγραφο 1 υπόκειται στη σύσταση εγγύησης, η οποία ισοδυναμεί με το ποσό του προσωρινού δασμού. 4. Εκτός εάν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς. Άρθρο 2 Με την επιφύλαξη του άρθρου 20 του κανονισμού (ΕΚ) αριθ. 1225/2009 του Συμβουλίου, τα ενδιαφερόμενα μέρη δύνανται να ζητήσουν να κοινοποιηθούν όλα τα στοιχεία των ουσιωδών πραγματικών περιστατικών και του σκεπτικού, βάσει των οποίων θεσπίστηκε ο παρών κανονισμός, να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός ενός μηνός από την ημερομηνία έναρξης ισχύος του παρόντος κανονισμού. Σύμφωνα με το άρθρο 21 παράγραφος 4 του κανονισμού (ΕΚ) αριθ. 1225/2009, τα ενδιαφερόμενα μέρη μπορούν να υποβάλουν παρατηρήσεις σχετικά με την εφαρμογή του παρόντος κανονισμού εντός προθεσμίας ενός μηνός από την ημερομηνία έναρξης ισχύος του. Άρθρο 3 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Το άρθρο 1 του παρόντος κανονισμού εφαρμόζεται για περίοδο έξι μηνών. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Σεπτεμβρίου 2010.

Εμπορικές πράξεις

Εμπορική νομοθεσία

Χημική βιομηχανία